**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ขออนุมัติก่อหนี้ผูกพันข้ามปีงบประมาณ โครงการศึกษาแนวทางการบริหารจัดการเพื่อใช้ประโยชน์จากแหล่งน้ำระหว่างประเทศ รวม 3 โครงการ  **สารัตถะ :** กษ. เสนอ ครม. พิจารณาอนุมัติการก่อหนี้ผูกพันข้ามปีงบประมาณ โครงการศึกษาแนวทางการบริหารจัดการเพื่อให้ใช้ประโยชน์จากแหล่งน้ำระหว่างประเทศ รวมทั้งสิ้น 3 โครงการ ในระหว่างปีงบประมาณ พ.ศ. 2559 – 2561 ตามแผนงบประมาณที่กรมชลประทานเสนอ ดังนี้   |  |  |  |  |  | | --- | --- | --- | --- | --- | | โครงการ | งบประมาณ (ล้านบาท) | | | | | ปี 2559 | ปี 2560 | ปี 2561 | รวมทั้งสิ้น | | โครงการศึกษาทบทวนการเพิ่มปริมาณน้ำต้นทุนให้เขื่อนภูมิพล | 18 | 45 | 27 | 90 | | โครงการศึกษาความเหมาะสมและผลกระทบสิ่งแวดล้อม การพัฒนาแหล่งน้ำต้นทุนเพื่อรองรับพื้นที่เขตเศรษฐกิจพิเศษตาก | 12 | 30 | 18 | 60 | | โครงการศึกษาความเหมาะสมการบรรเทาอุทกภัยและภัยแล้ง พื้นที่เกษตรและพื้นที่เศรษฐกิจพิเศษสระแก้ว | 8 | 20 | 12 | 40 | | รวมทั้งสิ้น | 38 | 95 | 57 | 190 |   โดยมีรายละเอียดสรุปได้ ดังนี้  1. เมื่อวันที่ 26 พ.ค. 2558 นายกรัฐมนตรีสั่งให้ กษ. ร่วมกับ กต. พิจารณาแนวทางการบริหารจัดการเพื่อใช้ จากแหล่งน้ำระหว่างประเทศ เช่น แม่น้ำสาละวินโดยเตรียมกำหนดเส้นทางการส่งน้ำจากแหล่งน้ำระหว่างประเทศดังกล่าวไปยังแหล่งกักเก็บน้ำภายในประเทศ รวมทั้งจัดทำแผนการใช้ประโยชน์ เช่น พื้นที่ที่สามารถใช้น้ำ ระยะเวลาในการใช้น้ำทั้งนี้ให้นำเสนอแนวทางดังกล่าวให้รองนายกรัฐมนตรี (พลเอก ประวิตร วงษ์สุวรรณ) ทราบด้วย  2. กษ. ได้หารือร่วมกับ กต. และหน่วยงานที่เกี่ยวข้อง ซึ่งที่ประชุมได้เห็นชอบให้มีการศึกษาความเหมาะสม ในการนำน้ำจากลุ่มน้ำระหว่างประเทศ ได้แก่ แม่น้ำสาละวิน แม่น้ำเมย และลุ่มน้ำโตนเลสาป มาใช้เป็นลำดับแรกก่อน กษ. จึงได้มอบหมายให้กรมชลประทานพิจารณารายละเอียดในเรื่องดังกล่าว ซึ่งกรมชลประทานได้เสนอให้เริ่มดำเนินโครงการศึกษาความเหมาะสมของการดำเนินงานในแต่ละลุ่มน้ำทันทีในปี 2559 เพื่อให้ได้ข้อมูลที่จะนำมาประกอบการพิจารณาดำเนินการนำจากกลุ่มน้ำระหว่างประเทศมาใช้ประโยชน์โดยเร็วที่สุด โดยวางแผนที่จะขอใช้งบกลางปี 2559 มาเพื่อเริ่มดำเนินการตามแผนงานที่วางไว้  3.กษ. ได้เสนอแผนงานและแผนงบประมาณโครงการศึกษาแนวทางการบริหารจัดการเพื่อใช้ประโยชน์จากแหล่งน้ำระหว่างประเทศ ตามผลการหารือร่วมกับ กต. รวม 3 โครงการ ให้สำนักงานประมาณ (สงป.) พิจารณา ในวงเงินรวมทั้งสิ้น 190 ล้านบาท ประกอบด้วย  3.1 โครงการศึกษาทบทวนการเพิ่มปริมาณน้ำต้นทุนให้เขื่อนภูมิพล วงเงิน 90 ล้านบาท  3.2 โครงการศึกษาความเหมาะสมและผลกระทบสิ่งแวดล้อมการพัฒนาแหล่งน้ำต้นทุนเพื่อรองรับพื้นที่ เขตเศรษฐกิจพิเศษตาก วงเงิน 60 ล้านบาท  3.3 โครงการศึกษาความเหมาะสมการบรรเทาอุทกภัยและภัยแล้งพื้นที่เกษตรและพื้นที่เศรษฐกิจพิเศษสระแก้ว วงเงิน 40 ล้านบาท  โดย**ขอใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายในในการดำเนินโครงการเฉพาะในปีแรก วงเงินรวมทั้งสิ้น 38 ล้านบาท** ส่วนงบประมาณที่ต้องใช้ในการดำเนินโครงการอีกจำนวน 152 ล้านบาท กษ. (กรมชลประทาน) จะเสนอขอผูกพันงบประมาณรายจ่ายประจำปีงบประมาณ พ.ศ. 2560 – 2561  4. สงป. ได้เสนอนายกรัฐมนตรีแล้ว โดยนายกรัฐมนตรีได้เห็นชอบให้กรมชลประทานดำเนินการ  4.1 อนุมัติให้ดำเนินโครงการศึกษาความเหมาะสมในการนำน้ำจากลุ่มน้ำระหว่างประเทศ จำนวน 3 โครงการดังกล่าวข้างต้น ซึ่งได้ผ่ายนความเห็นชอบจากคณะกรรมการทรัพยากรน้ำแห่งชาติ ซึ่งนายกรัฐมนตรีเป็นประธานกรรมการ แล้ว รวมวงเงินทั้งสิ้น 190 ล้านบาท โดยให้ปรับแผนการปฏิบัติงานและแผนการปฏิบัติงานและแผนการใช้จ่ายงบประมาณประจำปีงบประมาณ พ.ศ. 2559 ไปใช้ก่อน หากไม่เพียงพอก็ให้ใช้จ่ายจากงบประมาณรายจ่ายประจำปีงบประมาณ  พ.ศ. 2559 งบกลาง รายการเงินสำรองจ่ายเพื่อกรณีฉุกเฉินหรือจำเป็น ในวงเงิน 38 ล้านบาท ส่วนที่เหลืออีก 152 ล้านบาท ให้ผูกพันงบประมาณรายจ่ายประจำปีงบประมาณ พ.ศ. 25560 – 2561 โดยให้กรมชลประทานเสนอ ขอตั้งงบประมาณรายจ่ายประจำปีตามความจำเป็นและเหมาะสม เพื่อเป็นค่าใช้จ่ายในการดำเนินการตามการปฏิบัติงานและแผนการใช้จ่ายงบประมาณต่อไป  4.2 เนื่องจากรายการดังกล่าวมีระยะเวลาดำเนินงานมากกว่า 1 ปี จึงเห็นควรให้กรมชลประทานนำเสนอคณะรัฐมนตรีเพื่อขออนุมัติก่อหนี้ผูกพันข้ามปีงบประมาณ พ.ศ. 2559 – 2561 ทั้ง 3 โครงการ ในวงเงินรวม 190 ล้านบาท  **ทั้งนี้ นายกรัฐมนตรีได้มีข้อสั่งการเพิ่มเติมว่า ขอให้เร่งรัดการใช้จ่ายงบประมาณด้วย**  5. กษ. **ได้ปรับแผนการปฏิบัติงานและแผนการใช้จ่ายงบประมาณรายจ่ายประจำปีงบประมาณ พ.ศ. 2559 เป็นเงินทั้งสิ้น 38 ล้านบาท** เพื่อให้ดำเนินโครงการศึกษาฯ ทั้ง 3 โครงการ ในปีแรก ส่วนที่เหลืออีก 152 ล้านบาท กษ. จะขออนุมัติงบประมาณปี 2560 – 2561 ตามขั้นตอนต่อไป  **มติ. ครม. :** อนุมัติตามที่ กษ. เสนอ และให้ กษ. รับความเห็นของ กต. พน. และ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อให้ได้ข้อมูลที่จะนำมาประกอบการพิจารณาดำเนินการนำน้ำจากลุ่มน้ำระหว่างประเทศมาใช้ประโยชน์โดยเร็ว  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** การแก้ไขปัญหาหนี้สินเกษตรกร จำนวน 478 ราย ตามโครงการปรับโครงสร้างและระบบการผลิตการเกษตร (คปร.) และโครงสร้างการแผนฟื้นฟูการเกษตร (ผกก.)  **สารัตถะ :** กษ. เสนอ ครม. พิจารณาอนุมัติปรับปรุงโครงสร้างหนี้ของเกษตรกร จำนวน 478 ราย เป็นเงิน 61.88 ล้านบาท (เงินต้น 44.96 ล้านบาท และดอกเบี้ย 16.92 ล้านบาท) ตามมติกรรมการบริหารสินเชื่อเกษตรกรแห่งชาติ (กบส.)  ในคราวประชุมเมื่อวันที่ 7 ก.พ. 2556 โดยแนวทางการดำเนินการปรับโครงสร้างหนี้เกษตรกร ให้นำกรอบแนวทางการแก้ไขปัญหาหนี้สินเกษตรกร ตามมติ ครม. เมื่อวันที่ 22 ก.พ. 2548 มาใช้ดำเนินการ  โดยมีรายละเอียดสรุปได้ ดังนี้  1. **โครงการปรับปรุงโครงสร้างและระบบการผลิตการเกษตร** ตามมติ ครม. เมื่อวันที่ 28 ธ.ค. 2536  มีวัตถุประสงค์เพื่อสนับสนุนให้เกษตรกรลดพื้นที่ปลูกพืชที่มีปัญหา ได้แก่ ข้าวในพื้นที่ไม่เหมาะสม มันสำปะหลัง กาแฟ พริกไทยแล้วทำกิจกรรมอื่นทดแทน เช่น ไร่นาสวนผสม ไม้ผล โคเนื้อ โคนม โดยรัฐสนับสนุนปัจจัยการผลิตและสินเชื่อดอกเบี้ยต่ำ (ร้อยละ 5 ต่อปี) ผ่าน ธ.ก.ส. การดำเนินงานระหว่างปี 2537 – 2540 มีเกษตรกรกู้ตาม โครงการ 1.44 แสนราย ต้นเงินกู้ 9,922 ล้านบาท **และโครงการแผนฟื้นฟูการเกษตร**ตามมติคณะรัฐมนตรี เมื่อวันที่ 13 ส.ค. 2534 ดำเนินงานโครงการฯในพื้นที่เป้าหมาย 42 จังหวัด 120 อำเภอ 10,354 หมู่บ้าน ภายใน 5 ปี (ตั้งแต่ปี 2535 – 2539) มีวัตถุประสงค์เพี่อสนับสนุนให้เกษตรกรในพื้นที่ยากจนสามารถทำการผลิตทางการเกษตร ตามแผนการผลิตของตนเองได้ และรัฐสนับสนุนสินเชื่ออัตราดอกเบี้ย ร้อยละ 5 ต่อปี ระยะเวลาไม่เกิน 15 ปี ผ่าน ธ.ก.ส. การดำเนินงานระหว่างปี 2536 – 2539 เกษตรกร กู้เงินรวม 2.56 แสนราย ต้นเงินกู้ 7,444 ล้านบาท ทั้งนี้  ณวันที่ 30 ก.ย. 2557 **ทั้งสองโครงการดังกล่าวมีเกษตรกรคงเป็นหนี้ 180,996 ราย ต้นเงินกู้ 8,120 ล้านบาท**  2. กษ. โดยคณะกรรมการนโยบายและแผนพัฒนาการเกษตรและสหกรณ์ได้แต่งตั้งคณะอนุกรรมการประสานงานเพื่อช่วยเหลือเกษตรกรตามโครงการปรับโครงสร้างและระบบการผลิตการเกษตร โดยมีรองปลัดกระทรวงเกษตร และสหกรณ์ หัวหน้ากลุ่มภารกิจด้านพัฒนาการผลิต เป็นประธานอนุกรรมการ และผู้แทนหน่วยงานที่เกี่ยวข้อง เช่น กรมบัญชีกลางสำนักงบประมาณ ธ.ก.ส. เป็นอนุกรรมการ โดยได้มีการปรับปรุงหนี้ให้เกษตรกรส่วนใหญ่ตามแนวทาง ที่คณะรัฐมนตรีให้ความเห็นชอบแล้ว และ**มีผลการดำเนินงาน ณ วันที่ 30 ก.ย. 2558 ดังนี้**  2.1 เกษตรกรเป็นหนี้ (ณ 30 ก.ย. 2547) 180,996 ราย  2.2 รับเกษตรกรขึ้นทะเบียน 180,518 ราย  2.3 **เกษตรกรไม่ได้ขึ้นทะเบียนภายใน 3 เดือน 478 ราย**  **นับจากวันที่คณะรัฐมนตรีมีมติ**  2.4 คงเหลือเกษตรกรเป็นหนี้ 62,178 ราย  (ณ 30 ก.ย. 2558)  ต้นเงินกู้คงเหลือ 1,305.05 ล้านบาท  3. มีเกษตรกรจำนวน 478 ราย ที่ไม่ได้มาขึ้นทะเบียนตามระยะเวลาที่กำหนดใน 3 เดือน นับจากวันที่ ครม. มีมติเมื่อวันที่ 22 ก.พ. 2548 เนื่องจากสาเหตุต่างๆ เช่น เสียชีวิตและทายาทผู้รับใช้หนี้ไม่ทราบแนวทาง การให้ความช่วยเหลือของรัฐบาลตามมติ ครม. ดังกล่าว จึงไม่มาขึ้นทะเบียนภายในระยะเวลาที่กำหนดหรือเกษตรกรเป็นสมาชิกกองทุนฟื้นฟูและพัฒนาเกษตรกร (กฟก.) เข้าใจผิดว่า กฟก. จะซื้อหนี้ของลูกหนี้โครงการ คปร. และ ผกก. จึงไม่มาขึ้นทะเบียนขอรับความช่วยเหลือตามมติ ครม. เมื่อวันที่ 22 ก.พ. 2548 เพื่อให้เกษตรกรในโครงการสามารถขึ้นทะเบียนขอรับ ความช่วยเหลือเพิ่มเติมได้โดยให้นำเสนอ กบส. พิจารณาตามขั้น  4. **มติ กบส. ในคราวประชุมเมื่อวันที่ 7 ก.พ. 2556 เห็นชอบการแก้ไขปัญหาหนี้สินโครงการ คปร. และ ผกก โดยปรับโครงสร้างหนี้ของเกษตรกร 478 ราย เป็นเงิน 61.88 ล้านบาท (เงินต้น 44.96 ล้านบาท ดอกเบี้ย 16.92 ล้านบาท)** ตามที่ ธ.ก.ส. ในฐานะกรรมการและเลขานุการ กบส. เสนอ  5. ขั้นตอนการดำเนินงานตามกรอบแนวทางแก้ไขปัญหาหนี้สินเกษตรกรตามโครงการส่งเสริมหรือสงเคราะห์ของรัฐ ตามมติ ครม. เมื่อวันที่ 25 พ.ค. 2547 หลังจาก กบส. มีมติและแจ้งผลการพิจารณาแก่หน่วยงานผู้เสนอโครงการแล้ว  ให้หน่วยงานเจ้าของโครงการ (ระดับกระทรวง) เสนอ ครม. พิจารณาในกรณีที่มีวงเงินเกิน 5 ล้านบาท ดังนั้น  กรณีการปรับโครงสร้างหนี้เกษตรกร จำนวน 478 ราย เป็นจำนวนเงิน 61.88 ล้านบาทจึงต้องนำเสนอคณะรัฐมนตรีพิจารณาให้ความเห็นชอบ  6.แนวทางการเสนอปรับโครงสร้างหนี้เกษตรกร (โดยลดต้นเงินกู้ให้กึ่งหนึ่ง และไม่ต้องชำระดอกเบี้ยค้างชำระ โดยเป็นมูลหนี้ ณ วันที่ 30 ก.ย. 2547) จำนวน 478 ราย เป็นเงิน 61.88 ล้านบาท (เป็นเงินต้น 44.96 ล้านบาท และดอกเบี้ย 16.92 ล้านบาท) ซึ่ง**เป็นการลดภาระหนี้สินให้เกษตรกรเป็นเงินต้น 22.48 ล้านบาทและไม่ต้องชำระดอกเบี้ยค้างชำระ 16.92 ล้านบาท รวมเป็นเงินทั้งสิ้น 39.40 ล้านบาท ที่รัฐจะต้องรับภาระในการยกหนี้ให้กับเกษตรกร**  **มติ. ครม. :** 1. อนุมัติตามที่ กษ. เสนอ ทั้งนี้ ให้ กษ. รับความเห็นของ สงป. สศช. และคณะกรรมการติดตามและตรวจสอบการใช้จ่ายงบประมาณภาครัฐไปพิจารณาดำเนินการด้วย  2. ให้ กษ. เป็นหน่วยงานหลักร่วมกับ กค. ตรวจสอบข้อมูลสถานะหนี้สินของเกษตรกรให้เป็นปัจจุบัน รวมทั้งเสนอแนวทางในการแก้ไขปัญหาหนี้สินของเกษตรกรที่เหมาะสมในระยะยาวเพื่อให้การแก้ไขปัญหาดังกล่าวเป็นไปอย่างยั่งยืน แล้วนำเสนอ ครม. ต่อไป | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ :**  เพื่อสนับสนุนให้เกษตรกรในพื้นที่ยากจนสามารถทำการผลิตทางการเกษตรตามแผนการผลิตของตนเองได้ และรัฐสนับสนุนสินเชื่อตาดอกเบี้ย ร้อยละ 5 ต่อปี เพื่อช่วยเหลือเกษตรกรตามโครงการปรับโครงสร้างและระบบการผลิตการเกษตร  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ขออนุมัติการลงนามในบันทึกความเข้าใจระหว่างกรมประมง (แห่งราชอาณาจักรไทย) กับหน่วยงานสำนักงาน เฝ้าระวังสุขอนามัยพืชและสัตว์ (แห่งสหพันธรัฐรัสเซีย) ด้านการควบคุมความปลอดภัยผลิตภัณฑ์สัตว์น้ำที่จับ จากธรรมชาติและผลิตภัณฑ์จากการเพาะเลี้ยงที่นำเข้าและส่งออก  **สารัตถะ :** กษ. เสนอ ครม. พิจารณาให้ความเห็นชอบและอนุมัติให้มีการลงนามในบันทึกความเข้าใจระหว่าง กป. (แห่งราชอาณาจักรไทย) กับหน่วยงานสำนักงานเฝ้าระวังสุขอนามัยพืชและสัตว์ (แห่งสหพันธ์รัฐรัสเซีย)  (Federal Service for Veterinary and Phytosanitary Surveillance : FSVPS) ด้านการควบคุมความปลอดภัย ผลิตภัณฑ์สัตว์น้ำที่จับจากธรรมชาติและผลิตภัณฑ์จาการเพาะเลี้ยงที่นำเข้าและส่งออก โดย กป. มอบหมายให้รองอธิบดีกรมประมง (นางสาวจูอะดี พงศ์มณีรัตน์) เป็นผู้ลงนามของกรมประมง  โดยมีรายละเอียดสรุปได้ ดังนี้  ครม. มีมติ 28 ก.ค. 2558 รับทราบผลการประชุมคณะกรรมาธิการร่วมว่าด้วยมือทวิภาคี ไทย –รัสเซีย  ครั้งที่ 6 และผลการเยือนสหพันธรัฐรัสเซียอย่างเป็นทางการของรองนายกรัฐมนตรีว่าการกระทรวงการต่างประเทศ ระหว่างวันที่ 13 – 19 ก.ค. 2558 โดยทั้งสองฝ่ายเน้นย้ำถึงความสำคัญของการลงนามบันทึกความเข้าใจระหว่าง กรมประมงของไทยกับหน่วยงาน FSVPS ในรัสเซียในด้านการตรวจสอบและรับรองสินค้าสัตว์น้ำและเร่งให้มีการดำเนินการอย่างเป็นรูปธรรม  1. ปี 2550 สหพันธรัฐรัสเซียได้กำหนดให้ผู้ประกอบการที่ประสงค์จะส่งสินค้าสัตว์น้ำเข้าไปยังสหพันธรัฐรัสเซียต้องผ่านการตรวจรับรองโรงงานจากหน่วยงาน FSVPS สหพันธรัฐรัสเซียก่อน จึงจะสามารถนำเข้าสินค้าได้ ต่อมาปี 2551 กป. และหน่วยงาน FSVPS ได้มีการหารือเรื่องความเป็นไปได้ในการจัดทำบันทึกความเข้าใจด้านระบบตรวจสอบระหว่างกันเพื่อลดขั้นตอนการตรวจสอบโรงงานของไทย รวมถึงการยอมรับความเท่าเทียมในการตรวจรับรองโรงงานของทั้งสองหน่วยงาน ซึ่งจะช่วยอำนวยความสะดวกทางการค้าให้แก่สินค้าประมงของไทยและสร้างความมั่นใจ ในด้านคุณภาพสินค้าประมงของไทยให้ฝ่ายรัสเซียมากขึ้น โดยในปี 2553 ในการประชุมคณะทำงานร่วม Thai – Russia Working Group on Safety Issues of Imported and Exported Fish and Fishery Products ครั้งที่ 2 ฝ่ายรัสเซียได้จัดทำร่างบันทึกความตกลงเสนอให้กรมประมงพิจารณา ซึ่งทั้งสองฝ่ายได้มีการปรับปรุงแก้ไขร่างบันทึกความเข้าใจฯ ร่วมกันและทั้งสองฝ่ายได้เห็นชอบในเนื้อหาร่างบันทึกความเข้าใจฯ ฉบับวันที่ 7 เม.ย. 2558 และเห็นชอบร่วมกัน ที่จะนำร่างบันทึกความเข้าใจฯ ไปดำเนินการตามขั้นตอนทางกฎหมายของแต่ละประเทศเพื่อนำไปสู่การลงนามต่อไป  ซึ่ง กต. ได้มีความเห็นดังนี้  1.1 **ประเด็นสารัตถะ** ไม่มีข้อขัดข้องในสารัตถะของร่างบันทึกความเข้าใจฯ หากส่วนราชการเจ้าของเรื่องสามารถปฏิบัติได้ภายใต้ขอบเขตอำนาจหน้าที่ ตามกฎหมายหรือระเบียบข้อบังคับที่เกี่ยวข้อง  1.2 **ประเด็นถ้อยคำ** กรมประมงอาจพิจารณาปรับแก้ถ้อยคำของร่างบันทึกความเข้าใจฯ เพื่อให้ถูกต้อง ตามหลักวิชาการ  1.3 **ประเด็นตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557** โดยที่ร่างบันทึกความเข้าใจฯ จัดทำขึ้นระหว่าง กป. และหน่วยงาน FSVPS ของรัสเซียได้ระบุไว้อย่างชัดเจนในข้อ 13  ว่าบันทึกความเข้าใจฉบับนี้ไม่มุ่งประสงค์ให้เป็นความตกลงระหว่างประเทศตามอนุสัญญากรุงเวียนนาว่าด้วยกฎหมายสนธิสัญญา ค.ศ. 1969 **บันทึกความเข้าใจฯ จึงไม่เป็นสนธิสัญญาตามกฎหมายระหว่างประเทศและไม่เป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557**  **1.4 ประเด็นมติ ครม.เมื่อวันที่ 27 ม.ค. 2558** (เรื่อง การทำหนังสือสัญญาที่หน่วยงานสามารถดำเนินการได้ตามอำนาจหน้าที่โดยไม่ต้องเสนอ ครม.)แม้ว่าจากการประสานเป็นการภายในกับ กป. ได้รับแจ้งว่า การจัดทำบันทึกความเข้าใจฉบับนี้เข้าเงื่อนไขครบถ้วนตามกำหนดไว้ในมติ ครม. เมื่อวันที่ 27 ม.ค. 2558 ดังกล่าว แต่โดยที่การทำบันทึกความเข้าใจฉบับนี้เป็นเรื่องการให้การรับรองอำนาจหน้าที่ของหน่วยงานของประเทศคู่ภาคีที่จะตรวจสอบและ ออกใบรับรองความปลอดภัยคุณภาพสินค้าสัตว์น้ำที่ผลิตโดยเรือสถานประกอบการของประเทศตน เพื่อการส่งออกไปยังประเทศคู่ภาคีอีกฝ่ายหนึ่งให้สอดคล้องกับข้อกำหนดกฎเกณฑ์ของประเทศคู่ภาคีที่สินค้าสัตว์น้ำถูกส่งไปยังประเทศนั้นตลอดจนการตรวจสอบเรือหรือสถานประกอบการที่ผลิตสินค้าสัตว์น้ำส่งออกของประเทศตนเองให้เป็นไปตามข้อกำหนดกฎเกณฑ์รวมทั้งให้อำนาจในการระงับการส่งออกสินค้าสัตว์น้ำของประเทศตนที่ผลิตจากเรือหรือสถานประกอบการที่ได้มาตรฐานด้วย ดังนั้นจึง**เป็นความตกลงที่มีเนื้อหาสำคัญและมีผลผูกพันทางนโยบายในระดับรัฐบาล หน่วยงานเจ้าของเรื่องควรพิจารณาเสนอเรื่องต่อ ครม. เพื่อพิจารณาก่อนดำเนินการต่อไป**  2. จากการประชุมคณะอนุกรรมาธิการว่าด้วยความร่วมมือทางการเกษตรไทย – รัสเซีย (Sub – Commission on Agricultural Cooperation) ครั้งที่ 2 ระหว่างวันที่ 13 – 14 ก.ค. 2558 ณ สหพันธรัฐรัสเซีย ฝ่ายสหพันธรัฐรัสเซียขอเสนอร่างบันทึกความเข้าใจฯ ฉบับแก้ไข โดยเป็นฉบับปรับปรุงวันที่ 13 ก.ค. 2558 ซึ่ง กต. แจ้งว่า ร่างบันทึกความเข้าใจดังกล่าวมิได้มีสาระสำคัญแตกต่างไปจากฉบับเดิมที่ กต. ได้พิจารณาแล้ว อย่างไรก็ดีเพื่อความรัดกุมและ ความถูกต้องที่ชัดเจนยิ่งขึ้น เห็นควรปรับแก้รูปแบบและถ้อยคำเพิ่มเติมอีกเล็กน้อย  3. หน่วยงาน FSVPS ได้แจ้งว่า สหพันธรัฐรัสเซียได้มีการปรับแก้ไขอีกโดยได้มีการประชุมเมื่อวันที่ 30 – 31 มี.ค. 2559 ณ กป. กรุงเทพฯ มีผู้แทนหน่วยงาน FSVPS ได้แก่ Deputy Head of the Directorate for International Cooperation and Veterinary Control of Export/Import and Transportation (Mr. Artem A. Daushev) เข้าหารือ ซึ่งทั้งสองฝ่ายได้เห็นชอบในเนื้อหาร่างบันทึกความเข้าใจฯ โดยเนื้อหาประเด็นหลักของร่างบันทึกความเข้าใจฯ ฉบับวันที่ 31 มี.ค. 2559 ที่ได้เพิ่มเติม ได้แก่ การจัดทำรายชื่อสถานแปรรูปสัตว์น้ำ เรือโรงงานที่ได้รับการรับรองของทั้งสองฝ่ายไทยและรัสเซีย และมีการแลกเปลี่ยนบัญชีรายชื่อสถานแปรรูปสัตว์น้ำเรือโรงงานที่ได้รับการรับรอง ซึ่งเป็นรายชื่อที่สามารถส่งออกผลิตภัณฑ์มายังไทยและรัสเซียได้ และ กษ. ได้ส่งร่างบันทึกความเข้าใจดังกล่าวเพื่อให้  กต. พิจารณา  4. **ร่างบันทึกความเข้าใจฯ มีวัตถุประสงค์เพื่อมุ่งเน้นการพัฒนาความร่วมมือในการควบคุมความปลอดภัยสินค้าสัตว์น้ำ และการยอมรับความเท่าเทียมของระบบตรวจรับรองของทั้งสองหน่วยงาน** โดยทั้งสองประเทศ เน้นความร่วมมือกันในการดำเนินการ ดังนี้  4.1 ยอมรับในความเท่าเทียมด้านการตรวจสอบและรับรองสถานแปรรูปสัตว์น้ำ เรือโรงงานของสองหน่วยงาน  4.2 แลกเปลี่ยนรายชื่อสถานแปรรูปสัตว์น้ำ เรือโรงงานที่ได้รับการรับรองสำหรับส่งออก  4.3 มีการตรวจประเมินระบบควบคุมสถานแปรรูปสัตว์น้ำเรือโรงงานที่ได้รับการรับรองของอีกฝ่าย  4.4 ออกใบรับรองสุขอนามัยสำหรับสินค้าสัตว์น้ำที่ส่งออก – นำเข้า  4.5 ป้องกันและแก้ไขปัญหาสินค้าไม่ได้มาตรฐานโดยฝ่ายประเทศผู้นำเข้าจะแจ้งให้ฝ่ายประเทศผู้ส่งออกทราบข้อมูล รวมทั้งสาเหตุการปฏิเสธสินค้า ซึ่งฝ่ายประเทศผู้ส่งออกจะต้องแจ้งมาตรการแก้ไขและป้องกันที่จะไม่ก่อให้เกิดปัญหาซ้ำอีก  4.6 แจ้งข้อมูลของสินค้าที่จะนำเข้า รวมถึงแลกเปลี่ยน ข้อกำหนดกฎระเบียบที่เกี่ยวข้องและจะต้องแจ้งให้อีกฝ่ายทราบหากมีการแก้ไขเปลี่ยนแปลง  4.7 แต่ละฝ่ายต้องรับผิดชอบค่าใช้จ่ายของตนเองในการดำเนินการที่เกี่ยวกับการปฏิบัติตามบันทึกฉบับนี้  5. นายกรัฐมนตรีมีกำหนดการเยือนสหพันธรัฐรัสเซียอย่างเป็นทางการในระหว่างวันที่ 16 – 18 พ.ค. 2559 ซึ่งในการเยือนดังกล่าวหน่วยงานของฝ่ายไทยและฝ่ายรัสเซียเห็นชอบให้มีกำหนดการการลงนามในบันทึกความเข้าใจ และความตกลงด้านต่างๆ โดยได้บรรจุบันทึกความเข้าใจฯ ระหว่างไทยกับรัสเซียด้านการควบคุมความปลอดภัยผลิตภัณฑ์สัตว์น้ำที่จับจากธรรมชาติและผลิตภัณฑ์จากการเพาะเลี้ยงที่นำเข้าและส่งออกให้มีการลงนามในช่วงเวลา  ซึ่งเป็นการพัฒนาความร่วมมือในการควบคุมความปลอดภัยสินค้าสัตว์น้ำให้มีประสิทธิภาพมากขึ้นและเกิดการยอมรับ ในความเท่าเทียมกันของระบบตรวจรับรองของทั้งสองประเทศ ซึ่งจะอำนวยความสะดวกทางการค้าให้แก่ผู้ประกอบ การสินค้าประมงของไทย  **มติ ครม. :** เห็นชอบและอนุมัติ ทั้ง 3 ข้อ ตามที่ กษ. เสนอ ทั้งนี้ หากมีความจำเป็นต้องแก้ไขปรับปรุงบันทึกความเข้าใจฯ ในส่วนที่ไม่ใช่สาระสำคัญและไม่ขัดกับหลักการที่ ครม. ได้ให้ความเห็นชอบไว้ ให้ กษ. ดำเนินการได้โดยนำเสนอ ครม. ทราบภายหลัง พร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) รวมทั้งให้ กษ. รับความเห็นของ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : กษ. (กป.)  **ประโยชน์ที่ได้รับ :**  เป็นการพัฒนาความร่วมมือในการควบคุมความปลอดภัยสินค้าสัตว์น้ำระหว่างไทย – รัสเซียให้มีประสิทธิภาพมากยิ่งขึ้น  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** : ขออนุมัติลงนามในบันทึกความเข้าใจระหว่างกระทรวงเกษตรและสหกรณ์แห่งราชอาณาจักรไทยและกระทรวงเกษตรแห่งสหพันธรัฐรัสเซีย ว่าด้วยความร่วมมือด้านการเกษตร  **สารัตถะ :** กษ. เสนอ ครม. พิจารณา ดังนี้  1. ให้ความเห็นชอบและอนุมัติให้มีการลงนามในบันทึกความเข้าใจระหว่างกระทรวงเกษตรและสหกรณ์ แห่งราชอาณาจักรไทยและกระทรวงเกษตรแห่งสหพันธรัฐรัสเซีย ว่าด้วยความร่วมมือด้านการเกษตร  2. อนุมัติให้หลักการว่า ก่อนที่จะมีการลงนาม หากมีความจำเป็นต้องปรับปรุงแก้ไขบันทึกความเข้าใจ ในประเด็นที่ไม่ใช่หลักการสำคัญ ขอให้ กษ. ดำเนินการได้โดยไม่ต้องเสนอ ครม. พิจารณาอีก  3. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่รัฐมนตรีมอบหมายเป็นผู้ลงนามในบันทึกความเข้าใจฯ ดังกล่าว  โดยมีรายละเอียดสรุปได้ ดังนี้  ครม. มีมติ 28 ก.ค. 2558 รับทราบผลการประชุมคณะกรรมาธิการร่วมว่าด้วยความร่วมมือทวิภาคี ไทย – รัสเซีย ครั้งที่ 6 และผลการเยือนสหพันธรัฐรัสเซียอย่างเป็นทางการของรองนายกรัฐมนตรีและรัฐมนตรีว่าการกระทรวงการต่างประเทศระหว่างวันที่ 13 – 19 ก.ค. 2558 โดยทั้งสองฝ่ายเน้นย้ำถึงความสำคัญของการลงนามบันทึกความเข้าใจระหว่างกระทรวงเกษตรและสหกรณ์ของไทยและกระทรวงเกษตรแห่งสหพันธรัฐรัสเซียว่าด้วย ความร่วมมือด้านการเกษตร และเร่งให้มีการดำเนินการอย่างเป็นรูปธรรม  1. ในการประชุมคณะอนุกรรมาธิการว่าด้วยความร่วมมือด้านการเกษตรไทย – รัสเซีย ครั้งที่ 1 ซึ่งภายใต้คณะกรรมาธิการร่วมว่าด้วยความร่วมมือทวิภาคี ไทย – รัสเซีย เมื่อวันที่ 25 ก.พ. 2555 ฝ่ายไทยได้เสนอให้มีการจัดทำบันทึกความเข้าใจระหว่างกระทรวงเกษตรและสหกรณ์แห่งราชอาณาจักรไทยและกระทรวงเกษตรแห่งสหพันธรัฐรัสเซีย ว่าด้วยความร่วมมือด้านการเกษตร (Memorandum of Understanding between the Ministry of Agriculture and Cooperatives of the Kingdom of Thailand and the Ministry of Agriculture of the Russian Federation on Agricultural Cooperation) โดยฝ่ายไทยได้เสนอร่างบันทึกความเข้าใจดังกล่าวให้ฝ่ายรัสเซียพิจารณาผ่านกระทรวงการต่างประเทศ (กต.) เมื่อเดือน ธ.ค. 2557 จากนั้น ไทยและรัสเซียได้แลกเปลี่ยนร่างโต้ตอบของบันทึกความเข้าใจฯ มาเป็นลำดับโดยในวันที่ 8 เม.ย. 2559 ผู้แทน กษ. ได้หารือเกี่ยวกับร่างบันทึกความเข้าใจดังกล่าวกับผู้แทนกระทรวงเกษตรแห่งสหพันธรัฐรัสเซีย ณ สหพันธรัฐรัสเซีย และทั้งสองฝ่ายได้เห็นชอบในร่างสุดท้าย (Final Draft) ของบันทึกความเข้าใจฯ ซึ่ง กษ. ได้ขอความอนุเคราะห์ กต. พิจารณา ให้ความเห็นต่อร่างโต้ตอบบันทึกความเข้าใจฯ แล้ว  2. นายกรัฐมนตรีมีกำหนดการเยือนสหพันธรัฐรัสเซียอย่างเป็นทางการระหว่างวันที่ 17 – 20 พ.ค. 2559 ซึ่งในการเยือนครั้งนี้ หน่วยงานของฝ่ายไทยและฝ่ายรัสเซียเห็นชอบให้มีการลงนามในบันทึกความเข้าใจดังกล่าว  3. **ร่างบันทึกความเข้าใจฯ มีสาระสำคัญ** ดังนี้  3.1 **วัตถุประสงค์ของการจัดทำบันทึกความเข้าใจฯ** เพื่อเสริมสร้างและสนับสนุนความร่วมมือทางวิชาการ การถ่ายทอดเทคโนโลยี และการส่งเสริมการค้าในสาขาการเกษตรระหว่างกัน มีขอบเขตความร่วมมือเกี่ยวกับ การพัฒนาการเกษตร สหกรณ์มาตรการสุขอนามัยและสุขอนามัยพืช และสาขาที่เกี่ยวข้องอื่น ๆ ที่ทั้งสองฝ่ายให้ ความสนใจและเห็นชอบร่วมกัน ทั้งนี้ บันทึกความเข้าใจฯ ไม่ถือเป็นสนธิสัญญาระหว่างประเทศและไม่ได้สร้างสิทธิ และข้อผูกมัดภายใต้กฎหมายระหว่างประเทศ  3.2 **สาขาความร่วมมือ** มีดังนี้  (1) การพัฒนาการเกษตร รวมถึงการแลกเปลี่ยนนวัตกรรมทางเทคโนโลยีในการปลูกพืช การพัฒนาพันธุ์สัตว์ การเพาะเลี้ยงสัตว์น้ำ และการชลประทาน  (2) การสร้างความมั่นใจด้านปลอดภัยอาหารและความมั่นคงทางอาหาร รวมถึงมาตรการสุขอนามัยและสุขอนามัยพืช  (3) ความร่วมมือในด้านวิทยาศาสตร์การเกษตร รวมทั้งการเสริมสร้างขีดวามสามารถสำหรับเกษตรกรและการพัฒนาชนบทของทั้งสองประเทศ  (4) คู่ภาคีจะร่วมมือในสาขาอื่น ๆ ที่เกี่ยวข้องซึ่งเห็นชอบร่วมกัน  3.3 **รูปแบบของความร่วมมือ** มีดังนี้  (1) แลกเปลี่ยนข้อมูล ผู้เชี่ยวชาญ นักวิชาการ และนักวิจัย  (2) วิจัยร่วมด้านการเกษตร รวมถึงการแลกเปลี่ยนข้อมูลด้านวิทยาศาสตร์และวิชาการ  (3) การร่วมมือจัดการประชุมเชิงปฏิบัติการ การประชุม การฝึกอบรม และการศึกษาดูงานในประเด็น ที่มีความสนใจร่วมกัน  (4) ส่งเสริมการสื่อสารโดยตรงระหว่างหน่วยงานราชการ เอกชน และองค์กรด้านการเกษตร  (5) รูปแบบความร่วมมือที่เกี่ยวข้องอื่น ๆ ซึ่งมีเป้าหมายในการพัฒนาที่ยั่งยืนของทั้งสองประเทศในด้านการเกษตรที่เห็นชอบโดยคู่ภาคี  3.4 เพื่อดำเนินการตามบันทึกความเข้าใจฉบับนี้ คู่ภาคีจะจัดตั้ง คณะทำงานร่วม ภายใต้คณะอนุกรรมการ  ว่าด้วยความร่วมมือทางการเกษตรของคณะกรรมาธิการร่วมว่าด้วยความร่วมมือทวิภาคี ไทย – รัสเซียโดยคณะทำงานร่วมจะประชุม ทุก ๆ 2 ปี  3.5 คู่ภาคีจะคุ้มครองต่อสิทธิทางทรัพย์สินทางปัญญา ซึ่งเป็นผลมาจากกิจกรรมใด ๆ ที่เกิดจากบันทึก ความเข้าใจ โดยให้สอดคล้องกับกฎหมายและระเบียบภายในชาติของคู่ภาคี และคู่ภาคีจะพิจารณาประเด็นที่เกี่ยวกับ การเผยแพร่สิทธิทางทรัพย์สินทางปัญญาและการใช้สิทธิทางทรัพย์สินทางปัญญา ในข้อตกลงที่จัดทำแยกออกมา  ซึ่งจะเจรจาเป็นกรณี ๆ ไป  3.6 ข้อพิพาทหรือข้อความแตกต่างใด ๆ ที่เกิดจากการตีความหรือการดำเนินการตามบันทึกความเข้าใจ ฉบับนี้ จะระงับโดยการหารือหรือเจรจาระหว่างคู่ภาคี  บันทึกความเข้าใจฉบับนี้จะมีผลบังคับใช้ในวันที่มีการลงนามและคู่ภาคีฝ่ายใดฝ่ายหนึ่งอาจยกเลิกโดยแจ้ง เป็นลายลักษณ์อักษรให้อีกฝ่ายทราบล่วงหน้า 6 เดือน โดยการยกเลิกดังกล่าว จะไม่ส่งผลกระทบต่อกิจกรรมภายใต้บันทึกความเข้าใจที่ได้มีการดำเนินการไปแล้ว  4. การจัดทำบันทึกความเข้าใจดังกล่าวจะเป็นกลไกสำคัญในการส่งเสริมความร่วมมือด้านวิชาการทางการเกษตรกับสหพันธรัฐรัสเซีย รวมถึงในกลุ่มประเทศยูเรเซีย (รัสเซีย คาซัคสถาน คีย์กีซสถาน อาร์มาเนีย และเบลารุส) นอกจากนี้ ยังเป็นช่องทางให้ประเทศขยายความสัมพันธ์ทางการค้าและการลงทุนไปยังรัสเซียและกลุ่มประเทศยูเรเซีย เนื่องจากรัสเซียถือว่าเป็นตลาดขนาดใหญ่ และยังเชื่อมต่อไปยังประเทศอื่น ๆ ในภูมิภาคยุโรปตะวันออกได้อีกด้วย  5. กษ. แจ้งว่า เนื้อหาสาระสำคัญของร่างบันทึกความเข้าใจดังกล่าวเป็นการแสดงเจตนารมณ์ด้านความร่วมมือทางวิชาการด้านการเกษตรระหว่างกระทรวงเกษตรและสหกรณ์แห่งราชอาณาจักรไทย และกระทรวงเกษตร แห่งสหพันธรัฐรัสเซีย โดยไม่มีผลผูกพันทางกฎหมาย จึง**ไม่ใช่สนธิสัญญาภายใต้กฎหมายระหว่างประเทศ และไม่ใช่หนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557** และไม่เข้าข่ายการทำสัญญาที่หน่วยงานสามารถดำเนินการได้ตามอำนาจหน้าที่โดยไม่ต้องเสนอ ครม. ตามหลักเกณฑ์ของมติ ครม. วันที่ 27 ม.ค. 2558  **มติ ครม. :** เห็นชอบและอนุมัติทั้ง 3 ข้อ ตามที่ กษ. เสนอ และให้ กษ. รับความเห็นของ วท. และ สศช. ไปพิจารณาดำเนินการด้วย ทั้งนี้ หากมีความจำเป็นต้องปรับปรุงแก้ไขร่างบันทึกความเข้าใจดังกล่าวในส่วนที่ไม่ใช่สาระสำคัญ ไม่ขัดต่อผลประโยชน์ของประเทศไทย และไม่ขัดกับหลักการที่ ครม. ได้ให้ความเห็นชอบไว้ ให้ กษ. สามารถดำเนินการได้โดยให้นำเสนอ ครม. ทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ต่อไป | **หน่วยงานที่รับผิดชอบ** : กษ. (สกต.)  **ประโยชน์ที่ได้รับ :**  เพื่อเสริมสร้างและสนับสนุนความร่วมมือทางวิชาการการถ่ายทอดเทคโนโลยี และการส่งเสริมการค้าในสาขาการเกษตรระหว่างกัน  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ร่างกฎกระทรวงกำหนดให้ทางน้ำชลประทานประตูระบายน้ำในลำน้ำปิง เป็นทางน้ำชลประทานที่จะเรียกเก็บ ค่าชลประทาน พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงกำหนดให้ทางน้ำชลประทานประตูระบายน้ำในลำน้ำปิง เป็นทางน้ำชลประทานที่จะเรียกเก็บค่าชลประทาน พ.ศ. .... ซึ่งมีสาระสำคัญเป็นการกำหนดให้ทางน้ำชลประทานประตูระบายน้ำในลำน้ำปิง เป็นทางน้ำชลประทานที่จะเรียกเก็บค่าชลประทาน เพื่อให้เกิดประโยชน์จากการใช้น้ำจากทางน้ำชลประทานอย่างเต็มที่ และเป็นไปอย่างมีประสิทธิภาพ  โดยมีรายละเอียดสรุปได้ ดังนี้  กษ. เสนอ ตามรายงานของ ชป. ว่า เนื่องจากปัจจุบันมีการใช้น้ำจากทางน้ำชลประทานประตูระบายน้ำในลำน้ำปิงเพื่อกิจการโรงงาน การประปาหรือกิจกรรมอย่างอื่นที่มิใช่การเกษตรกรรมเพิ่มมากขึ้น ซึ่งทางน้ำดังกล่าวได้กำหนดให้เป็นทางน้ำชลประทานแล้วตามประกาศกระทรวงเกษตรและสหกรณ์ เรื่อง กำหนดทางน้ำชลประทานตามพระราชบัญญัติการชลประทานหลวง พุทธศักราช 2485 ลงวันที่ 26 กันยายน 2557 เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพอีกทั้งทำให้ทราบถึงปริมาณของน้ำที่ขาดหายไปจากระบบการชลประทาน และเป็นการรองรับการขออนุญาตใช้น้ำจากภาคอุตสาหกรรม การประปา และภาคธุรกิจอื่นที่จะมีขึ้นในอนาคต  จึงสมควรกำหนดให้ทางน้ำชลประทานประตูระบายน้ำในลำน้ำปิง เป็นทางน้ำชลประทานที่จะเรียกเก็บค่าชลประทานจากผู้ใช้น้ำเพื่อกิจการโรงงาน การประปา หรือกิจการอื่นที่มิใช่การเกษตรกรรมโดยออกเป็นกฎกระทรวง ตามความในพระราชบัญญัติการชลประทานหลวง พุทะศักราช 2485 จึงได้เสนอร่างกฎกระทรวงดังกล่าว มาเพื่อดำเนินการ  สาระสำคัญของร่างกฎกระทรวง  กำหนดให้ทางน้ำชลประทานประตูระบายน้ำในลำน้ำปิง เป็นทางน้ำชลประทานที่จะเรียกเก็บค่าชลประทาน  จากกิโลเมตรที่ 0.000 ในท้องที่ตำบลป่าแดด อำเภอเมืองเชียงใหม่ และตำบลท่าวังตาล อำเภอสารภี จังหวัดเชียงใหม่ ไปทางเหนือน้ำถึงกิโลเมตรที่ 0.200 ในท้องที่ตำบลป่าแดด อำเภอเชียงใหม่ และตำบลท่าวังตาล อำเภอสารภี  จังหวัดเชียงใหม่ ไปทางท้ายน้ำถึงกิโลเมตรที่ 0.400 ในท้องที่ตำบลป่าแดด อำเภอเมืองเชียงใหม่ และตำบลท่าวังตาล อำเภอสารภี จังหวัดเชียงใหม่ เป็นทางน้ำชลประทานที่จะเรียกเก็บค่าชลประทาน  **มติ ครม. :** อนุมัติหลักการร่างกฎกระทรวงดังกล่าว ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพอีกทั้งทำให้ทราบถึงปริมาณของน้ำที่ขาดหายไปจากระบบการชลประทาน และเป็นการรองรับการขออนุญาตใช้น้ำจากภาคอุตสาหกรรม การประปา และภาคธุรกิจอื่นที่จะมีขึ้นในอนาคต  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ร่างกฎกระทรวงกำหนดประเภท ชนิด ลักษณะ จำนวน หรือขนาดของสัตว์น้ำที่ห้ามมีไว้ในครอบครอง พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงกำหนดประเภท ชนิด ลักษณะ จำนวน หรือขนาดของสัตว์น้ำที่ห้ามมีไว้ในครอบครอง พ.ศ. .... เพื่อห้ามมิให้ผู้ใดมีไว้ครอบครองซึ่งสัตว์น้ำหรือผลิตภัณฑ์สัตว์น้ำที่อาจก่อให้เกิดอันตรายต่อร่างกายของมนุษย์หรือต่อสัตว์น้ำอื่น หรือสิง่แวดล้อมของสัตว์น้ำ  โดยมีรายละเอียดสรุปได้ ดังนี้  กษ. เสนอว่า พระราชกำหนดการประมง พ.ศ. 2558 ประกาศใช้เป็นกฎหมายโดยประกาศในราชกิจจานุเบกษาเมื่อวันที่ 13 พฤศจิกายน 2558 และมีผลบังคับใช้ตั้งแต่วันถัดจากวันประกาศในราชกิจจานุเบกษาเป็นต้นไป  โดยที่มาตรา 64 แห่งพระราชกำหนดดังกล่าวบัญญัติห้ามมิให้ผู้ใดมีไว้ในครอบครองซึ่งสัตว์น้ำหรือผลิตภัณฑ์สัตว์น้ำที่อาจก่อให้เกิดอันตรายต่อร่างกายมนุษย์หรือต่อสัตว์น้ำอื่น สิ่งแวดล้อมของสัตว์น้ำ ทรัพย์สินของบุคคลหรือสาธารณสมบัติ หรือเป็นผลิตภัณฑ์สัตว์น้ำที่อาจก่อให้เกิดอันตรายต่อสุขภาพของมนุษย์ตามประเภท ชนิด ลักษณะ จำนวนหรือขนาดที่กำหนดในกฎกระทรวง จึงได้เสนอร่างกฎกระทรวงดังกล่าว มาเพื่อดำเนินการ  สาระสำคัญของร่างกฎกระทรวง  กำหนดห้ามมิให้ผู้ใดมีไว้ในครอบครองซึ่งสัตว์น้ำที่อาจก่อให้เกิดอันตรายต่อร่างกายมนุษย์หรือต่อสัตว์น้ำอื่น หรือสิ่งแวดล้อมของสัตว์น้ำ ดังนี้  1) ปลาปิรันยาที่มีชีวิตในสกุล (Genus) Serrasalmus สกุล Rooseveltiella และสกุล Pygocentrus  ทุกชนิดและทุกขนาด รวมทั้งไข่และเชื้อของปลาดังกล่าว  2) ปลาไหลไฟฟ้าที่มีชีวิตในสกุล (Genus) Electrophorus) ทุกชนิดและทุกขนาด รวมทั้งไข่และน้ำเชื้อของปลาดังกล่าว  3) ปลาดุกไฟฟ้าที่มีชีวิตในสกุล (Genus) Malapterurus และ Paradoxoglanis ทุกชนิดและทุกขนาด รวมทั้งไข่และน้ำเชื้อของปลาดังกล่าว  4) กำหนดให้ผู้มีสัตว์น้ำดังกล่าวไว้ในครอบครองอยู่ก่อนหรือในวันที่กฎกระทรวงฉบับนี้ใช้บังคับ ให้ส่งมอบ แก่พนักงานเจ้าหน้าที่ภายในระยะเวลาที่รัฐมนตรีประกาศกำหนด ทั้งนี้ มิให้ใช้บังคับแก่การครอบครองสัตว์น้ำของ ทางราชการเพื่อประโยชน์ทางวิชาการ  **มติ ครม. :** 1. อนุมัติหลักการร่างกฎกระทรวงดังกล่าว ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้  2. ให้ กษ. เร่งรัดการเสนอกฎหมายลำดับรองตามมาตรา 5 มาตรา 45 มาตรา 58 (1) มาตรา64 วรรคสอง มาตรา 66 มาตรา 71 วรรคสี่ ต่อ ครม. เพื่อให้กฎหมายแม่บทมีผลใช้บังคับโดยสมบูรณ์ และสามารถปฏิบัติให้เกิดผลได้อย่างมีประสิทธิภาพ | **หน่วยงานที่รับผิดชอบ** : กษ. (กป.)  **ประโยชน์ที่ได้รับ :**  เพื่อให้หน่วยงานสามารถดำเนินงานได้ภายในระยะเวลาที่กฎหมายกำหนด  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** สถานการณ์น้ำและการบริหารจัดการน้ำในช่วงฤดูแล้งปี 2558/59 ครั้ง 21  **สารัตถะ :** กษ. เสนอ ครม. รับทราบสถานการณ์น้ำและการบริหารจัดการน้ำในช่วงฤดูแล้งปี 2558/59 ครั้ง 21  โดยมีรายละเอียดสรุปได้ ดังนี้  1. **มติคณะรัฐมนตรี** เมื่อวันที่ 6 ตุลาคม 2558 รับทราบสถานการณ์น้ำ และให้กระทรวงเกษตรและสหกรณ์รายงานเกี่ยวกับการบริหารจัดการน้ำ ให้คณะรัฐมนตรีทราบทุกสัปดาห์  2. **สถานการณ์น้ำ ณ วันที่ 25 เม.ย. 59**  2.1 เขื่อนขนาดใหญ่ 27 แห่ง มีน้ำใช้การได้ 4,707 ล้าน ลบ.ม. คิดเป็นร้อยละ 31 ของปริมาตรน้ำใช้การได้  2.2 เขื่อนขนาดใหญ่ 4 แห่ง (ลุ่มน้ำเจ้าพระยา) มีน้ำใช้การได้ 1,902 ล้าน ลบ.ม. คิดเป็นร้อยละ 10  ของปริมาตรน้ำใช้การได้  2.3 เขื่อนขนาดใหญ่ 2 แห่ง (ลุ่มน้ำแม่กลอง) มีน้ำใช้การได้ 2,716 ล้าน ลบ ม. คิดเป็นร้อยละ 20  ของปริมาตรน้ำใช้การได้  2.4 อ่างเก็บน้ำขนาดกลางทั้งประเทศ 448 แห่ง มีน้ำใช้การได้ 1,356 ล้าน ลบ.ม. คิดเป็นร้อยละ 33  ของปริมาตรน้ำใช้การได้  2.5 อ่างเก็บน้ำขนาดเล็กทั้งประเทศ 4,789 แห่ง มีน้ำใช้การได้ 908 ล้าน ลบ.ม. คิดเป็นร้อยละ 50  ของปริมาตรน้ำใช้การทั้งหมด  2.6 แหล่งน้ำอื่นของกระทรวงเกษตรฯ ณ วันที่ 21 เม.ย. 59  - แหล่งน้ำในไร่นานอกเขตชลประทาน จำนวน 352,528 บ่อ ความจุ 352.53 ล้าน ลบ.ม.  มีปริมาตรน้ำ 112.28 ล้าน ลบ.ม. คิดเป็นร้อยละ 31.85 ของความจุทั้งหมด  2.7 **แหล่งน้ำที่ดำเนินการโดยกรมทรัพยากรน้ำ ณ วันที่ 21 เม.ย. 59**  **โครงการอนุรักษ์ฟื้นฟูแหล่งน้ำ** จำนวน 14,091 แห่ง ความจุรวม 1,161.07 ล้าน ลบ.ม.  มีปริมาตรน้ำรวม 312.04 ล้าน ลบ.ม. คิดเป็นร้อยละ 26.87 ของความจุทั้งหมด  2.8 **ตามแผนยุทธศาสตร์การบริหารจัดการทรัพยากรน้ำ ณ วันที่ 21 เม.ย.59**  **แหล่งเก็บน้ำอื่นๆ** ได้แก่ แหล่งน้ำในและนอกเขตชลประทาน สระน้ำในไร่นา น้ำบาดาลเพื่อการเกษตร  มีความจุ 1,178.67 ล้าน ลบ.ม. ปริมาณน้ำรวม 417.57 ล้าน ลบ.ม. คิดเป็นร้อยละ 35.42 ของความจุทั้งหมด  3. **การจัดสรรน้ำ**  แผนการจัดสรรน้ำ ทั้งประเทศ 11,420 ล้าน ลบ.ม. โดยจัดสรรในลุ่มเจ้าพระยา 3,200 ลบ.ม.  ผลการจัดสรรน้ำ (ตั้งแต่ 1 พ.ย. 58 – 24 เม.ย. 59) ทั้งประเทศใช้น้ำไปแล้ว 11,026 ล้าน ลบ.ม. คิดเป็นร้อยละ 97 ของแผน และลุ่มเจ้าพระยา ใช้น้ำไปแล้ว 2,982 ล้าน ลบ.ม. คิดเป็นร้อยละ 93 ของแผน  4. **การบริหารจัดการน้ำในลุ่มเจ้าพระยาช่วงฤดูแล้งปี 2558/59**  **แผนการระบายน้ำจากเขื่อน** ภูมิพล สิริกิติ์ แควน้อยฯ และป่าสักฯ (ช่วงวันที่ 18 – 24 เม.ย. 59) เฉลี่ยวันละ 18.20 ล้าน ลบ.ม. แบ่งเป็น เพื่ออุปโภค-บริโภค 6.04 ล้าน ลบ.ม. รักษาระบบนิเวศ 9.90 ล้าน ลบ.ม. การเกษตร 2.18 ล้าน ลบ.ม. และอุตสาหกรรม 0.08 ล้าน ลบ.ม.  **ผลการระบายน้ำจากเขื่อน** (ช่วงวันที่ 11 – 17 เม.ย. 59) เฉลี่ยวันละ 18.08 ล้าน ลบ.ม. แบ่งเป็น  เพื่ออุปโภค-บริโภค 6.04 ล้าน ลบ.ม. รักษาระบบนิเวศ 9.78 ล้าน ลบ.ม. การเกษตร 2.18 ล้าน ลบ.ม.  และอุตสาหกรรม 0.08 ล้าน ลบ.ม.  5. **สถานการณ์การเพาะปลูกข้าวในเขตชลประทานลุ่มน้ำเจ้าพระยา** ณ วันที่ 20 เม.ย. 59  1 พื้นที่ปลูกข้าวนาปรัง ปี 2558/59 ผลการเพาะปลูกข้าวนาปรังตั้งแต่วันที่ 1 พ.ย. 58 – 20 เม.ย. 59 จำนวน 1.99 ล้านไร่ เก็บเกี่ยวแล้ว 1.89 ล้านไร่ เสียหาย 0.004 ล้านไร่  6.**จุดเฝ้าระวัง**  6.1 **อ่างเก็บน้ำขนาดใหญ่ 10 แห่ง**  1) อ่างแม่งัดสมบูรณ์ 2) อ่างแม่กวงอุดมธารา 3) ห้วยหลวง 4) จุฬาภรณ์ 5) ลำปาว  6) ลำพระเพลิง 7) อุบลรัตน์ 8) กระเสียว 9) คลองสียัด 10) บางพระ  6.2 **ปริมาณน้ำท่าในลำน้ำสายหลัก** อยู่ในเกณฑ์ปริมาณน้ำน้อย  7. **การช่วยเหลือกรณีพิเศษ** การบริหารจัดการน้ำที่ปรากฏในสื่อ ช่วงวันที่ 1 มีนาคม – ปัจจุบัน  1) **เขื่อนสิริกิติ์ จ.อุตรดิตถ์** สถานการณ์น้ำใน 4 เขื่อนหลักของลุ่มน้ำเจ้าพระยา (เขื่อนภูมิพล เขื่อนสิริกิติ์ เขื่อนแควน้อยฯ และเขื่อนป่าสักฯ) จนถึงขณะนี้ยังคงมีการระบายน้ำจาก 4 เขื่อนหลักรวมกันวันละประมาณ 18 ลบ. ม. โดยไม่มีแผนที่จะหยุดการระบายน้ำแต่อย่างใด ซึ่งปริมาณน้ำใช้การได้ที่มีอยู่อีกประมาณ 1,902 ลบ. ม. นั้น มั่นใจว่าจะเพียงพอใช้เฉพาะการอุปโภคบริโภค และรักษาระบบนิเวศ ในลุ่มน้ำเจ้าพระยา ไปจนถึงสิ้นเดือน ก.ค. 59 อย่างแน่นอน  2) **เทศกาลสงกรานต์** ช่วงเทศกาลสงกรานต์ปี้นี้ กรมชลประทาน ยังคงส่งน้ำตามแผนการใช้น้ำ ที่ได้กำหนดไว้อย่างเคร่งครัด พร้อมกันนี้ได้ให้ทุกโครงการชลประทานที่มีสำนักงานติดกับทางหลวงสายหลักต่างๆ จัดซุ้มจุดพักรถเพื่ออำนวยความสะดวกและบริการประชาชน ที่สัญจรผ่านไปมาในช่วงเทศกาลแห่งความสุขนี้  3) **การส่งน้ำคลองมะขามเฒ่า - อู่ทอง** ระหว่างวันที่ 25 เม. ย – 8 พ.ค. 59 รับน้ำเข้าคลอง ในอัตรา 5 ลบ. ม./วินาที เพื่อสนับสนุนน้ำดิบผลิตประปา ของการประปาส่วนภูมิภาคศรีประจัน สาขาดอนเจดีย์ และช่วยเหลือสวนผลไม้และไม้ยืนต้น ในเขตพื้นที่โครงการส่งน้ำและบำรุงรักษา ดอนเจดีย์ พลเทพ และท่าโบสถ์  4) **สรุปผลการส่งน้ำเพื่อช่วยเหลือนาเผือก ต.ระแหง อ.ลาดหลุมแก้ว จ.ปทุมธานี** รับน้ำ จากแม่น้ำเจ้าพระยา ผ่านทางประตูระบายน้ำบางบัวทองในช่วงที่ แม่น้ำเจ้าพระยาไม่มีปัญหาความเค็มรุกล้ำผ่านคลองพระพิมลย้อนเข้าสู่คลองขุดใหม่ ตั้งแต่วันที่ 16 เม.ย. 59 ปัจจุบันปริมาณน้ำเข้าถึงพื้นที่ของเกษตรกรที่ได้รับความเดือดร้อนแล้ว  8. **แนวโน้มสถานการณ์**  1) น้ำเพื่อการอุปโภคบริโภค รักษาระบบนิเวศ มีเพียงพอตลอดจนถึงสิ้นเดือนกรกฎาคม 2559  2) การป้องกันค่าความเค็มที่บริเวณสถานีประปาสำแลไม่ให้เกินค่ามาตรฐาน เพื่อการผลิตประปา ในช่วงวันที่ 20 – 24 เม.ย. 59 กรมชลประทานควบคุมปริมาณน้ำไหลผ่านเขื่อนเจ้าพระยา ในอัตรา 75 ลบ. ม. ต่อวินาที และระบายน้ำท้ายเขื่อนพระรามหก 25 ลบ. ม. ต่อวินาที เพื่อผลักดันน้ำเค็มไม่ให้เกินค่ามาตรฐาน  3) ประเทศไทยตอนบน มีอากาศร้อนโดยทั่วไปกับมีฟ้าหลัวในตอนกลางวันและมีอากาศร้อนจัดหลายพื้นที่ในภาคเหนือ ภาคตะวันออกเฉียงเหนือ ภาคตะวันออก และภาคกลาง และช่วงวันที่ 22 – 27 เม.ย. 59 จะมีฝนฟ้าคะนองบางแห่งในภาคตะวันออกและภาคใต้  9. **ข้อเสนอแนะ**  1) ในระยะนี้มีฝนตกเพิ่มขึ้น แต่ยังไม่มีความสม่ำเสมอ และมีปริมาณน้อย ขอให้เกษตรกรชะลอ การทำกิจกรรมทางด้านการเกษตร  2) ให้หน่วยงานต่างๆ ประชาสัมพันธ์ เรื่องสถานการณ์น้ำและเข้าไปช่วยเหลือประชาชนอย่างใกล้ชิด  3) ในช่วงนี้มีการแปรปรวนของสภาพอากาศค่อนข้างมาก ขอให้ประชาชนติดตามการคาดการณ์สภาพอากาศจากกรมอุตุนิยมวิทยาอย่างใกล้ชิด  **มติ ครม. :** รับทราบตามที่ กษ. เสนอ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อให้รับทราบสถานการณ์น้ำและสามารถบริหารจัดการน้ำในช่วงฤดูแล้งปี 2558/59 เพื่อจะได้มีน้ำใช้ในการเพาะปลูกและ ทำการเกษตรต่อไป  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อทราบจร (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ร่างประกาศสำนักนายกรัฐมนตรี เรื่องการอนุญาตให้คนต่างด้าวอยู่ในราชอาณาจักรเป็นการชั่วคราว และ การอนุญาตให้คนต่างด้าวทำงานในเรือประมง และการออกหนังสือคนประจำเรือประมง พ.ศ. ....  **สารัตถะ :** กษ. เสนอ ครม. พิจารณาร่างประกาศสำนักนายกรัฐมนตรี เรื่องการอนุญาตให้คนต่างด้าวอยู่ในราชอาณาจักรเป็นการชั่วคราว และการอนุญาตให้คนต่างด้าวทำงานในเรือประมง และการออกหนังสือคนประจำเรือประมง พ.ศ. ....  มีหลักการสำคัญในการอำนวยความสะดวกในการออกหนังสือคนประจำเรือตามกฎหมายว่าด้วยการเดินเรือในน่านน้ำไทย การอนุญาตให้คนต่างด้าวที่ประสงค์จะทำงานในเรือประมงอยู่ในราชอาณาจักรเป็นการชั่วคราวตามกฎหมายว่าด้วย คนเข้าเมือง และการอนุญาตให้คนต่างด้าวนั้นทำงานในเรือประมงที่ออกไปทำประมงในทะเลตามกฎหมายว่าด้วย การทำงานของคนต่างด้าว ซึ่งจะช่วยให้การแก้ไขปัญหาการทำประมงผิดกฎหมายและปัญหาการใช้แรงงานผิดกฎหมายในเรือประมงของประเทศไทยเป็นไปอย่างมีประสิทธิภาพและมีผลสัมฤทธิ์เป็นรูปธรรมมากขึ้น  โดยมีรายละเอียดสรุปได้ ดังนี้  1. พระราชกำหนดการประมง พ.ศ. 2558 ประกาศใช้เป็นกฎหมายโดยประกาศในราชกิจจานุเบกษา เมื่อวันที่ 13 พ.ย. 2558 และมีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป จึงต้องดำเนินการ ตามกฎหมายลำดับรองเพื่อปฏิบัติการตามกฎหมาย  2. ข้อสั่งการของนายกรัฐมนตรีในคราวประชุม ครม. เมื่อวันที่ 28 เม.ย. 2558 ให้ กษ. เร่งพิจารณาดำเนินการจัดทำกฎหมายลำดับรองของพระราชบัญญัติการประมง พ.ศ. 2558 เพื่อให้การแก้ไขปัญหาการทำประมงผิดกฎหมายของประเทศไทยเป็นไปอย่างมีประสิทธิภาพและมีผลสัมฤทธิ์เป็นรูปธรรมโดยเร็ว ซึ่งหากกฎหมายดังกล่าวยังไม่สามารถแก้ไขปัญหาได้ อาจจะพิจารณาดำเนินการตราเป็นพระราชกำหนดได้  3. ร่างประกาศสำนักนายกรัฐมนตรี เรื่อง การอนุญาตให้คนต่างด้าวอยู่ในราชอาณาจักรเป็นการชั่วคราว และ การอนุญาตให้คนต่างด้าวทำงานในเรือประมง และการออกหนังสือคนประจำเรือประมง พ.ศ. .... ออกโดยอาศัยอำนาจตามความในตรา 83 แห่งพระราชกำหนดการประมง พ.ศ. 2558 มีวัตถุประสงค์เพื่อประโยชน์ในกรอำนวยความสะดวกในการออกหนังสือคนประจำเรือตามกฎหมายว่าด้วยการเดินเรือในน่านน้ำไทย การอนุญาตให้คนต่างด้าวที่ประสงค์ จะทำงานในเรือประมงอยู่ในราชอาณาจักรเป็นการชั่วคราวตามกฎหมายว่าด้วยคนเข้าเมือง และการอนุญาตให้คนต่างด้าวนั้นทำงานในเรือประมงที่จะออกไปทำการประมงในทะเลตามกฎหมายว่าด้วยการทำงานของคนต่างด้าวจึงจำเป็นต้องดำเนินการในเรื่องดังกล่าวโดยมีสาระสำคัญสรุปได้ ดังนี้  (1) กำหนดหลักเกณฑ์ในการอนุญาตให้คนต่างด้าวอยู่ในราชอาณาจักรเป็นการชั่วคราวเฉพาะกรณีคนต่างด้าวที่จะทำงานในเรือ โดยให้อธิบดีกรมประมงกำหนดเวลาในการยื่นขออนุญาต  (2) กำหนดคุณสมบัติของคนต่างด้าวที่จะขอใบอนุญาตทำงานในเรือประมงต้องมีอายุไม่ต่ำกว่าสิบแปดปีเพื่อให้สอดคล้องกับกฎกระทรวงคุ้มครองแรงงานในงานทะเล พ.ศ. 2557 และกำหนดอายุใบอนุญาตการทำงาน 2 ปี  (3) กำหนดให้มีการออกหนังสือคนประจำเรือประมง ทั้งคนไทยและคนต่างด้าว  **มติ ครม. :** 1. อนุมัติในหลักการร่างประกาศสำนักนายกรัฐมนตรี เรื่อง การอนุญาตให้คนต่างด้าวอยู่ในราชอาณาจักรเป็นการชั่วคราว และการอนุญาตให้คนต่างด้าวทำงานในเรือประมง และการออกหนังสือคนประจำเรือประมง พ.ศ. ....  ตามที่ กษ. เสนอ และให้ส่ง สคก. ตรวจพิจารรา แล้วดำเนินการต่อไปได้  2. ให้ กษ. เร่งรัดการเสนอกฎหมายลำดับรองตามมาตรา 5 มาตรา 45 มาตรา 58 (1) มาตรา 64  วรรคสอง มาตรา 66 มาตรา 71 วรรคสี่ แห่งพระราชกำหนดการประมง พ.ศ. 2558 ต่อ ครม. เพื่อให้กฎหมายแม่บท มีผลใช้บังคับโดยสมบูรณ์ และสามารถปฏิบัติให้เกิดผลได้อย่างมีประสิทธิภาพ | **หน่วยงานที่รับผิดชอบ** : กษ. (กป.)  **ประโยชน์ที่ได้รับ :**  เพื่อประโยชน์ในการอำนวยความสะดวกในการออกหนังสือ คนประจำเรือตามกฎหมายว่าด้วยการเดินเรือในน่านน้ำไทย  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ร่างพระราชกฤษฎีกาเพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ  อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ พ.ศ. ....  **สารัตถะ :** ทส. เสนอ ครม. พิจารณาอนุมัติหลักการร่างพระราชกฤษฎีกาเพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ พ.ศ. .... โดยมีสาระสำคัญเป็นการเพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ  อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ รวมเนื้อที่ 2,349 ไร่ 3 งาน 8 ตารางวา เพื่อให้หน่วยงานดำเนินการใช้ประโยชน์พื้นที่ป่าสงวนแห่งชาติพิเศษป่าดอยสุเทพตามภารกิจได้  โดยมีรายละเอียดสรุปได้ ดังนี้  1. กฎกระทรวง ฉบับที่ 25 (พ.ศ. 2507) ออกตามความในพระราชบัญญัติป่าสงวนแห่งชาติ พ.ศ. 2507 กำหนดให้ป่าดอยสุเทพ ในท้องที่ตำบลโป่งแยง ตำบลดอนแก้ว ตำบลแม่แรม ตำบลแม่สา อำเภอแม่ริม ตำบลช้างเผือก ตำบลสุเทพ ตำบลแม่เหียะ อำเภอเมืองเชียงใหม่ และตำบลบ้านปง ตำบลหนองควาย อำเภอหางดง จังหวัดเชียงใหม่ เป็นป่าสงวนแห่งชาติ  2. ครม. ได้มีมติเมื่อวันที่ 23 ม.ค. 2510 กำหนดป่าดอยสุเทพเป็นป่าสงวนแห่งชาติต่อไป **โดยกำหนดหลักการเพิ่มเติมเป็นกรณีพิเศษ** รวม 2 ประการ คือ  2.1 ห้ามมิให้อนุญาตให้บุคคลเข้าอยู่อาศัยหรือทำประโยชน์ใดๆ ในเขตป่าสงวนแห่งชาติป่าดอยสุเทพ ยกเว้นเฉพาะในกรณี เช่น ผู้ที่อาศัยอยู่เดิมให้อาศัยต่อไปได้จนชั่วชีวิตของผู้นั้นเท่านั้น ผู้ที่ได้ปลูกพืชผลอยู่เดิม ก็ผ่อนผันให้อยู่ต่อไปจนชั่วชีวิต เป็นต้น  2.2 เพื่อเป็นการรักษาต้นน้ำลำธาร ปูชนียสถาน ฯลฯ กำหนดหลักการไว้เป็นกรณีพิเศษว่า บริเวณตอนใดกำหนดมิให้มีสิ่งปลูกสร้างหรือโครงการเพื่อการใดให้เป็นการแน่นอนไว้ด้วย  3. ครม. ได้มีมติเมื่อวันที่ 28 ต.ค. 2551 รับทราบความเห็นของคณะกรรมการกฤษฎีกา (คณะที่ 2) เกี่ยวกับการถ่ายโอนภารกิจการบริหารจัดการสวนเฉลิมพระเกียรติไปให้สถาบันวิจัยและพัฒนาพื้นที่สูง (องค์การมหาชน)  และอนุญาตให้กระทรวงเกษตรและสหกรณ์โดยกรมวิชาการเกษตร และสถาบันวิจัยและพัฒนาพื้นที่สูงใช้ประโยชน์พื้นที่อุทยานแห่งชาติป่าดอยสุเทพ ที่กรมวิชาการเกษตรได้ใช้ประโยชน์แล้ว เนื้อที่ 836 – 2 – 81 ไร่ และให้อุทยานแห่งชาติ สัตว์ป่า และพันธุ์พืชดำเนินการตามขั้นตอนการเพิกถอนพื้นที่ออกจากเขตอุยานแห่งชาติต่อไป  4. ครม. ได้มีมติเมื่อวันที่ 11 ส.ค. 2552 เห็นชอบให้เพิกถอนพื้นที่อุทยานแห่งชาติดอยสุเทพ – ปุย บางส่วน เนื้อที่ 15 ไร่ ในท้องที่ตำบลสุเทพ อำเภอเมืองเชียงใหม่ จังหวัดเชียงใหม่ เพื่อจัดตั้งวัดดอยปุย ตามที่สำนักงานพระพุทธศาสนาแห่งชาติเสนอ  5. ครม. ได้มีมติเมื่อวันที่ 14 ธ.ค. 2553 เห็นชอบให้เพิกถอนพื้นที่อุทยานแห่งชาติดอยสุเทพ – ปุย บางส่วน เนื้อที่รวม 821 – 0 - 85 ไร่ เพื่อใช้ในโครงการเชียงใหม่ไนท์ซาฟารี  6. ทส. โดยกรมอุทยานแห่งชาติ สัตว์ป่า และพันธุ์พืช เสนอว่า กรมป่าไม้อนุญาตให้ สป.กษ. ใช้พื้นที่ป่าสงวนแห่งชาติป่าดอยปุย เมื่อปี พ.ศ. 2517 เนื้อที่ 3,158 – 0 – 68 ไร่ ต่อมาได้มีพระราชกฤษฎีกากำหนดบริเวณที่ดิน ป่าดอยสุเทพ ในท้องที่ตำบลโป่งแยง ตำบลแม่แรม ตำบลแม่สา ตำบลดอนแก้ว อำเภอแม่ริม ตำบลบ้านปง ตำบลหนองควาย อำเภอหางดง และตำบลช้างเผือก ตำบลสุเทพ ตำบลแม่เหียะ อำเภอเมืองเชียงใหม่ จังหวัดเชียงใหม่ ให้เป็นอุทยานแห่งชาติ พ.ศ. 2524 **โดยได้ประกาศทับพื้นที่ที่กรมป่าไม้อนุญาตดังกล่าว**  7. เนื่องจากมีหน่วยงานที่ใช้ประโยชน์พื้นที่ป่าสงสนแห่งชาติพิเศษป่าดอยสุเทพมาอย่างต่อเนื่องจนถึงปัจจุบัน ได้แก่ กรมวิชาการเกษตร สถาบันวิจัยและพัฒนาพื้นที่สูง (องค์การมหาชน) ศูนย์ผลิตผลโครงการหลวง ศูนย์เมล็ดพันธุ์ข้าวเชียงใหม่ กรมการข้าว ศูนย์ส่งเสริมและพัฒนาอาชีพการเกษตรจังหวัดเชียงใหม่ (ผึ้ง) และศูนย์บริหารศัตรูพืชจังหวัดเชียงใหม่ กรมส่งเสริมการเกษตร และโครงการเชียงใหม่ไนท์ซาฟารี ประกอบกับสำนักงานพระพุทธศาสนาแห่งชาติ  และกรมทรัพยากรน้ำมีความจำเป็นต้องใช้พื้นที่เพื่อจัดตั้งวัดดอยปุย และก่อสร้างโครงการอ่างเก็บน้ำห้วยแม่เหียะน้อยตามลำดับ ดังนั้น เพื่อให้การดำเนินการตามภารกิจของหน่วยงานไม่ขัดต่อพระราชบัญญัติอุทยานแห่งชาติ พ.ศ. 2504 จึงมีความจำเป็นต้องเพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ  อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ เพื่อให้หน่วยงานดำเนินการตามภารกิจได้ ทั้งนี้ จากการดำเนินการสำรวจรังวัด และจัดทำแผนที่ท้ายพระราชกฤษฎีกาเพิกถอนอุทยานแห่งชาติ**สามารถคำนวณเนื้อที่ได้ประมาณ 2,349 ไร่ 3 งาน 8 ตารางวา**  8. คณะกรรมการอุทยานแห่งชาติมีมติเห็นชอบให้เพิกถอนอุทยานแห่งชาติดอยสุเทพ – ปุย บางส่วน ในพื้นที่หน่วยงานที่ได้รับอนุญาตให้ใช้จากกรมป่าไม้ และหน่วยงานที่ขอใช้พื้นที่ภายหลัง ดังนี้  8.1 การประชุมครั้งที่ 1/2549 เมื่อวันที่ 14 พ.ย. 2549 เพื่อให้สำนักงานพระพุทธศาสนาแห่งชาติดำเนินการจัดตั้งวัดดอยปุย เนื้อที่ 15 ไร่  8.2 การประชุมครั้งที่ 1/2551 เมื่อวันที่ 25 ม.ค. 2551 เพื่อให้กรมวิชาการเกษตรเข้าไปดำเนินโครงการพืชสวนโลก เนื้อที่ 836 – 2 – 81 ไร่  8.3 การประชุมครั้งที่ 1/2554 เมื่อวันที่ 18 พ.ค. 2554 เพื่อให้กรมทรัพยากรน้ำก่อสร้างอ่างเก็บน้ำ ห้วยแม่เหียะน้อย เนื้อที่ประมาณ 89 – 0 – 57 ไร่  8.4 การประชุมครั้งที่ 1/2558 เมื่อวันที่ 10 มี.ค. 2558  8.4.1 สถาบันวิจัยและพัฒนาพื้นที่สูง (องค์การมหาชน) เนื้อที่ประมาณ 295 – 1 – 74 ไร่  8.4.2 ศูนย์ผลิตผลโครงการหลวง เนื้อที่ประมาณ 104 – 0 – 22 ไร่  8.4.3 ศูนย์เมล็ดพันธุ์ข้าวเชียงใหม่ กรมการข้าว เนื้อที่ประมาณ 74 – 3 – 72 ไร่  8.4.4 ศูนย์ส่งเสริมและพัฒนาอาชีพการเกษตรจังหวัดเชียงใหม่ (ผึ้ง) กรมส่งเสริมการเกษตร  เนื้อที่ประมาณ 79 – 1 – 59 ไร่  8.4.5 ศูนย์บริหารศัตรูพืชจังหวัดเชียงใหม่ กรมส่งเสริมการเกษตร เนื้อที่ประมาณ 33 – 3 – 77 ไร่  8.4.6 โครงการเชียงใหม่ไนท์ซาฟารี เนื้อที่ประมาณ 821 – 0 – 66 ไร่  **มติ ครม.** : อนุมัติหลักการร่างพระราชกฤษฎีกาเพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ พ.ศ. .... ตามที่ ทส. เสนอ และให้ส่ง สคก. ตรวจพิจารณาโดยให้รับความเห็นของ สคก. ไปประกอบการพิจารณาด้วย แล้วดำเนินการต่อไปได้ | **หน่วยงานที่รับผิดชอบ** : ทส./กษ. (สกม./พด./ส.ป.ก./ชป.)  **ประโยชน์ที่ได้รับ** :  เพื่อให้การดำเนินการตามภารกิจของหน่วยงานไม่ขัดต่อพระราชบัญญัติอุทยานแห่งชาติ พ.ศ. 2504  **กำหนดรายงานผลการปฏิบัติเพื่อเสนอ ครม.** :  - |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ขอความเห็นชอบในหลักการต่อการจัดทำบันทึกความเข้าใจว่าด้วยการขยายความร่วมมือทางการค้าและเศรษฐกิจระหว่างกระทรวงพาณิชย์ของราชอาณาจักรไทยและกระทรวงพัฒนาเศรษฐกิจของสหพันธรัฐรัสเซียและบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านการค้าทวิภาคี  **สารัตถะ :** พณ. เสนอ ครม. พิจารณา ดังนี้  1. ให้ความเห็นชอบในหลักการต่อการจัดทำบันทึกความเข้าใจว่าด้วยการขยายความร่วมมือทางการค้าและเศรษฐกิจระหว่างกระทรวงพาณิชย์ของราชอาณาจักรไทยและกระทรวงพัฒนาเศรษฐกิจของสหพันธรัฐรัสเซีย และบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านการค้าทวิภาคี ทั้งนี้ ในกรณีที่การเจรจาจัดทำบันทึกความเข้าใจฯ มีการแก้ไขถ้อยคำซึ่งไม่มีผลเปลี่ยนแปลงสาระสำคัญ ให้ พณ. สามารถหารือกับ กต. และส่วนราชการที่เกี่ยวข้องและดำเนินการต่อไปได้และนำเสนอ ครม. เพื่อทราบ  2. ให้ความเห็นชอบให้ รมว.พณ. หรือผู้ที่ได้รับมอบหมาย เป็นผู้ลงนามบันทึกความเข้าใจว่าด้วยการขยายความร่วมมือทางการค้าและเศรษฐกิจระหว่าง พณ. ของราชอาณาจักรไทยและกระทรวงพัฒนาเศรษฐกิจของสหพัน รัฐรัสเซีย และบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านการค้าทวิภาคี  3. มอบหมายให้ กต. ออกหนังสือมอบอำนาจเต็ม (Full Powers) ให้ รมว.พณ. หรือผู้แทน สำหรับการลงนามในบันทึกความเข้าใจว่าด้วยการขยายความร่วมมือทางการค้าและเศรษฐกิจระหว่าง พณ. ของราชอาณาจักรไทยและกระทรวงพัฒนาเศรษฐกิจของสหพันธรัฐรัสเซีย และบันทึกความเข้าใจระหว่างรัฐบาลแห่งสหพันธรัฐรัสเซียว่าด้วย ความร่วมมือด้านการค้าทวิภาคี  โดยมีรายละเอียดสรุปได้ ดังนี้  พณ. รายงานว่า นายกรัฐมนตรีกำหนดเดินทางเยือนสหพันธรัฐรัสเซียระหว่างวันที่ 17 – 20 พ.ค. 2559 และในโอกาสนี้ พณ. ได้ประสานฝ่ายรัสเซียเพื่อให้มีการลงนามในบันทึกความเข้าใจร่วมกัน 2 ฉบับ ดังนี้  1. **บันทึกความเข้าใจว่าด้วยการขยายความร่วมทางการค้าและเศรษฐกิจระหว่าง พณ. ของราชอาณาจักรไทยและกระทรวงพัฒนาเศรษฐกิจของสหพันธรัฐรัสเซีย**  มีสาระสำคัญเพื่อขยายและยกระดับความสัมพันธ์ด้านการค้าและเศรษฐกิจ และอำนวยความสะดวกให้เกิดความสัมพันธ์ระหว่างภาคธุรกิจของทั้งสองประเทศ โดยให้ความสำคัญต่อการดำเนินการ ดังนี้  1.1 พัฒนามาตรการที่มีประสิทธิภาพเพื่อปรับปรุงกิจกรรมด้านเศรษฐกิจระหว่างประเทศ ความหลากหลาย และการเพิ่มขึ้นของสินค้าไฮเทคโนโลยีและสินค้านวัตกรรม สินค้าเกษตร โดยเฉพาะ ยางพารา ข้าวสาลี แป้งข้าวสาลี ข้าวสินค้าประมง เนื้อวัว และสินค้าเกษตรแปรรูปอื่นๆ เพื่อลดผลกระทบต่อปริมาณการค้าที่อาจถูกกระทบโดยปัจจัย ด้านเศรษฐกิจจากภายนอกและเพื่อขยายกิจกรรมด้านการค้าและเศรษฐกิจทวิภาคีในสินค้าเหล่านี้ระหว่างสองฝ่าย  1.2 หาแนวทางในการเพิ่มความร่วมมือในด้านการค้าบริการระหว่างสองฝ่าย  1.3 การติดตามความเคลื่อนไหวของการค้าทวิภาคีและการแลกเปลี่ยนข้อมูลในด้านนโยบายการค้า  การปรับปรุงแก้ไขกฎหมายที่เกี่ยวข้องกับกิจกรรมด้านการค้าระหว่างประเทศของทั้งสองประเทศ รวมถึงกิจกรรมใน การส่งเสริมการค้าอย่างต่อเนื่องเพื่อให้จัดทำข้อเสนอและในการยกเลิกอุปสรรคทางการค้า และพัฒนาข้อเสนอทิศทางของความสัมพันธ์ด้านการค้าและเศรษฐกิจที่ทั้งสองฝ่ายต้องให้ความสำคัญอย่างยิ่ง  1.4 การใช้มาตรการเพิ่มเติมเพื่อเพิ่มความรับรู้ให้แก่ภาคเอกชนของทั้งสองประเทศ เกี่ยวกับโอกาสของ ความร่วมมือที่เป็นประโยชน์ร่วมกัน และพิจารณาแนวทางการใช้ระบบข้อมูลสารสนเทศของผู้แทนการค้าของทั้งสองฝ่ายภายใต้ของเขตความสามารถที่จะกระทำได้ เพื่อเผยแพร่ข้อมูลเกี่ยวกับกฎระเบียบที่เกี่ยวข้องกับกิจกรรมด้านเศรษฐกิจระหว่างประทศ ข้อมูลอ้างอิง และข้อมูลเชิงวิเคราะห์ รวมถึงการประกาศการจัดซื้อสินค้าและรายชื่อผู้ส่งออกชั้นนำของทั้งสองประเทศ  1.5 การมีส่วนร่วมของผู้แทนภาคเอกชนของทั้งสองประเทศในเวทีธุรกิจ การประชุมระหว่างประเทศ  และการสัมมนา รวมถึงการจัดคณะผู้แทนภาคธุรกิจเพื่อแลกเปลี่ยนการเยือนระหว่างกันทั้งในราชอาณาจักไทยและสหพันธรัฐรัสเซีย  ทั้งนี้ บันทึกความเข้าใจฯ ไม่ใช่หนังสือสัญญาระหว่างประเทศและไม่ก่อให้เกิดสิทธิและหน้าที่ภายใต้กฎหมายระหว่างประเทศ  2. **บันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วย ความร่วมมือด้านการค้าทวิภาคี**  2.1 **สาระสำคัญ** เพื่อเพิ่มพูนและขยายความร่วมมือด้านการค้าทวิภาคีร่วมกัน และเป็นการเสริมประโยชน์จากความร่วมมือด้านเทคนิคและการทหารของทั้งสองฝ่าย โดยให้รัสเซียเพิ่มการนำเข้าสินค้าเกษตรจากไทย โดยเฉพาะยางพารา ข้าว และสินค้าเกษตร อื่นๆ และมีกลไกการดำเนินการโดยจัดตั้งคณะกรรมการร่วมสองฝ่ายในระดับรัฐมนตรี เพื่อกำกับดูแลและหารือในรายละเอียดในส่วนที่เกี่ยวข้องต่อไป  ทั้งนี้ ข้อมูลที่ได้แลกเปลี่ยนภายใต้กรอบของบันทึกความเข้าใจฯ จะต้องถูกใช้ให้เป็นไปตามเฉพาะวัตถุประสงค์เท่านั้น และภาคีต้องไม่ส่งผ่านข้อมูลเกี่ยวกับความร่วมมือที่ได้รับหรือได้มาภายใต้กรอบบันทึกความเข้าใจให้กับบุคคลที่สามหากไม่ได้รับความเห็นชอบเป็นลายลักษณ์อักษรจากภาคี และในกรณีที่มีความจำเป็นในการเก็บข้อเท็จจริงของความร่วมมือระหว่างภาคีหรือข้อมูลอื่นๆ เกี่ยวกับความร่วมมือที่เป็นความลับจะต้องสื่อสารกับภาคี อีกฝ่ายหนึ่งล่วงหน้าและ (หรือ) กำหนดไว้ในสัญญา (ข้อตกลง) ที่ตกลงกันโดยภาคีฯ  2.2 บันทึกความเข้าใจฯ จะไม่มีผลผูกพันทางกฎหมายและไม่กระทบต่อสิทธิและหน้าที่ของทั้งสองประเทศภายใต้ความตกลงระหว่างประเทศแต่ละประเทศเป็นสมาชิกและให้เป็นไปตามกฎหมายและระเบียบข้อบังคับที่ใช้อยู่ในประเทศคู่ภาคีและกรณีมีข้อพิพาทระหว่างภาคีเกิดขึ้นจะต้องระงับโดยการเจรจาและการหารือโดยไม่มีส่วนร่วมของบุคคล  3. พณ. (กรมเจรจาการค้าระหว่างประเทศ) ได้หารือกับหน่วยงานที่เกี่ยวข้องทั้งภาครัฐและภาคเอกชนมาอย่างต่อเนื่องเพื่อกำหนดทิศทางและรูปแบบการปฏิสัมพันธ์ทางเศรษฐกิจกับสหพันธรัฐรัสเซียที่จะเกิดประโยชน์สูงสุดต่อไทย  **มติ ครม. :** เห็นชอบตามที่ พณ. เสนอ โดยไม่ต้องให้ กต. จัดทำหนังสือมอบอำนาจเต็ม (Full powers) ให้แก่ผู้ลงนาม ตามความเห็นของ สคก. ทั้งนี้ ให้ พณ. รับความเห็นของ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : พณ./กษ. (สกต./ปศ./กยท./กป./สศก.)  **ประโยชน์ที่ได้รับ :**  เพื่อกำหนดทิศทางและรูปแบบการปฏิสัมพันธ์ทางเศรษฐกิจกับสหพันธรัฐรัสเซียที่จะเกิดประโยชน์สูงสุดต่อไทย  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** การจัดตั้งและดำเนินการเมืองนวัตกรรมอาหาร (Food Innopolis)  **สารัตถะ :** วท. เสนอ ครม. พิจาราณา ดังนี้  1. อนุมัติในหลักการการจัดตั้งและดำเนินการเมืองนวัตกรรมอาหาร (Food Innopolis)  2. มอบหมาย วท. ดำเนินการและประสานงานกับ อก. กค. กษ. สกท. สถาบันอาหาร และหน่วยงาน ที่เกี่ยวข้องในการจัดสิทธิประโยชน์และแรงจูงใจและมาตรการสนับสนุน  โดยมีรายละเอียดสรุปได้ ดังนี้  ปัจจุบันภาคการเกษตรและอาหารของไทยประสบสภาวการณ์แข่งขันทางการค้าที่รุนแรงมากขึ้นเรื่อยๆ การผลิตสินค้าเกษตรอาหารส่วนใหญ่เป็นผลผลิตทางการเกษตรขั้นปฐมภูมิ ราคาต่ำ และความต้องการของตลาดไม่แน่นอน  มีความผันผวนสูงส่งผลให้เกษตรกรและผู้ประกอบการอุตสาหกรรมด้านเกษตรอาหารไทยมีปัญหาขาดทุนและมีรายได้ ไม่เพียงพอ ประกอบกับเพื่อเป็นการสนับสนุนนโยบายเศรษฐกิจของรัฐบาลที่เน้นให้เกิดการพัฒนาอุตสาหกรรมอาหาร ของไทยเป็นศูนย์กลางนวัตกรรมอาหารของโลก วท. จึงได้จัดดำเนินการเกี่ยวกับการจัดตั้งและดำเนินการเมืองนวัตกรรมอาหาร (Food Innopolis) สรุปได้ดังนี้  1. **วัตถุประสงค์**  1) เพื่อดึงดูดบริษัทอาหารชั้นนำของโลกทั้งบริษัทไทยและบริษัทต่างประเทศลงทุนด้านนวัตกรรมอาหาร ในประเทศไทย  2) เพื่อเป็นศูนย์กลางการวิจัย พัฒนา เทคโนโลยีและนวัตกรรม (Research and Innovation Hub) สำหรับอุตสาหกรรมอาหาร และเป็นแหล่งจ้างงานบุคลากรวิจัย  3) เพื่อยกระดับความสามารถ SMEs และบริษัทจัดตั้งใหม่ (Startup) ให้สามารถเชื่อมโยงกับห่วงโซ่อุปทานอาหารระดับโลกได้อย่างมีประสิทธิภาพ  4) เพื่อปรับเปลี่ยนโครงสร้างอุตสาหกรรมอาหารของไทยจากการผลิตสินค้าและบริการที่ใช้แรงงานเข้มข้น มีมูลค่าเพิ่มต่ำ ไปสู่สินค้าและบริการที่มีมูลค่าเพิ่มสูงโดยใช้วิทยาศาสตร์ เทคโนโลยีและนวัตกรรมอย่างเข้มข้น  2. **ขั้นตอนการดำเนินงาน**  1) จัดให้มีสำนักงานบริหารจัดการ Food Innopolis และบุคลากรเต็มเวลาในสำนักงานจัดทำมาตรการส่งเสริมการลงทุนวิจัยพัฒนาและนวัตกรรมของบริษัทอาหารชั้นนำของโลกทั้งบริษัทต่างประเทศและบริษัทไทย  2) กำหนดเขตพื้นที่และการบริหารจัดการโครงสร้างพื้นฐานซึ่งพร้อมให้เอชนเข้ามาทำวิจัยพัฒนาและนวัตกรรมโดยในระยะแรกใช้พื้นที่ สิ่งอำนวยความสะดวกและโครงสร้างพื้นฐานในอุทยานวิทยาศาสตร์ประเทศไทย  3) จัดทำแผนธุรกิจในระยะ 5 ปี  4) ดำเนินการ Food Innopolis และทำการตลาดในประเทศและต่างประเทศเปิดให้เอกชนเข้ามาลงทุน และดำเนินการวิจัยพัฒนาและนวัตกรรม  5) ดำเนินการให้บริการเต็มรูปแบบในลักษณะ One – Stop Service  6) พิจารณาขยายเขตพื้นที่ใหม่เพิ่มเติม ได้แก่ เทคโนธานี อุทยานวิทยาศาสตร์ภูมิภาค เขตพื้นที่วิจัยเฉพาะทางด้านอาหารของมหาวิทยาลัยที่มีศักยภาพด้านนวัตกรรมอาหาร รวมทั้งเขตพื้นที่ที่พัฒนาขึ้นโดยภาคเอกชนเป็นไป ตามเกณฑ์และข้อกำหนดของ วท. สกท. และกฎหมายอื่นที่เกี่ยวข้อง  7) ติดตามประเมินผล  3. **พื้นที่ดำเนินการ**  ณ อุทยานวิทยาศาสตร์แห่งประเทศไทย ถ.พหลโยธิน ต. คลองหนึ่ง อ.คลองหลวง จ.ปทุมธานี โดยใช้พื้นที่ประมาณ 200 ไร่ เนื่องจากมีความพร้อมทั้งด้านโครงสร้างพื้นฐาน บุคลากร และทรัพยากรที่เกี่ยวข้อง มีศูนย์วิจัย และพัฒนาเทคโนโลยีขนาดใหญ่ระดับชาติ 4 ศูนย์ใน 4 สาขาหลัก ได้แก่ เทคโนโลยีชีวภาพ เทคโนโลยีโลหะและ วัสดุ เทคโนโลยีอิเล็กทรอนิกส์และคอมพิวเตอร์ และนาโนเทคโนโลยี รวมทั้งมีมหาวิทยาลัยใหญ่ที่มีความเข้มแข็ง ทางด้านวิทยาศาสตร์และเทคโนโลยี  4. **วิธีดำเนินการ**  วท. โดย สวทน. จัดทำโครงการจัดตั้ง Food Innopolis ที่มีสำนักงานบริหารระดับสูง ดำเนินงานโดย มืออาชีพร่วมมือกับสถาบันวิจัยและมหาวิทยาลัย นำโครงสร้างพื้นฐานการวิจัยพัฒนาและนวัตกรรม และบุคลากรผู้เชี่ยวชาญมาให้บริการแก่บริษัทเอกชนที่เข้ามาตั้งหน่วยวิจัยพัฒนาและนวัตกรรมใน Food Innopolis  5. **การบริหารจัดการ**  กำหนดให้มีคณะกรรมการเมืองนวัตกรรมอาหารเพื่อกำกับดูแลการดำเนินงานมีอำนาจกำหนดยุทธศาสตร์การดำเนินงานและแนวทางการบริหารจัดการ Food Innopolis ทั้งกลยุทธ์และรูปแบบการดำเนินธุรกิจ การตลาด  กลุ่มลูกค้าเป้าหมาย การดึงดูดการลงทุนจากบริษัทชั้นนำของโลกและสถาบันวิจัยด้านอาหาร การให้บริการและ การจัดการโครงสร้างพื้นฐาน รวมทั้งการประสานหน่วยงานสนับสนุนและสิทธิประโยชน์และกำหนดแนวทาง และเกณฑ์ในการส่งเสริม สนับสนุนกิจการเมืองนวัตกรรม  6. **ระยะเวลาดำเนินการ**  5 ปี (พ.ศ. 2560 – 2565) โดยจะเริ่มเปิดให้บริษัทเอกชนสมัครขอสิทธิประโยชน์ส่งเสริมการลงทุนและการสนับสนุนเข้ามาจัดตั้งหน่วยวิจัยพัฒนาและนวัตกรรมใน Food Innopolis ได้ตั้งแต่ปี 2559 และ**พัฒนาเมืองนวัตกรรมอาหารเต็มรูปแบบในปีงบประมาณ พ.ศ. 2560**  7. **กลไกการดึงดูดนักลงทุน**  1) จัดสิทธิประโยชน์ แรงจูงใจ และกลไกการให้สิทธิประโยชน์ Food Innopolis ที่ส่งเสริมการลงทุนวิจัยพัฒนาและนวัตกรรม  2) บุคลากรผู้เชี่ยวชาญคุณวุฒิและประสบการณ์สูงทางด้านการวิจัยและพัฒนานวัตกรรมอาหาร  โดยมีมาตรการสนับสนุนการจัดหาบุคลากรวิจัย เทคโนโลยีและนวัตกรรมจากทั้งในประเทศและต่างประเทศ ผ่านกลไกของ วท. เช่น Talent Mobility Program ปรับปรุงพัฒนาโครงสร้างพื้นฐานด้านวิทยาศาสตร์ เทคโนโลยีและนวัตกรรม ที่พร้อมสนับสนุนและส่งเสริมการวิจัยพัฒนาเชิงพาณิชย์  3) มีที่ดินเช่าสำหรับจัดตั้งศูนย์วิจัยพัฒนาและนวัตกรรมของภาคเอกชนและบริการด้านวิทยาศาสตร์ เทคโนโลยีและนวัตกรรมที่เกี่ยวกับอุตสาหกรรมอาหารอย่างครบวงจร  4) สร้างสภาพแวดล้อมที่เหมาะสมต่อการเชื่อมโยงระหว่างหน่วยงานสร้างความรู้ ภาคการผลิต การค้าและส่งออก รวมทั้งผู้เกี่ยวข้องอื่นๆ ตลอดทั้งห่วงโซ่มูลค่าของอุตสาหกรรมอาหาร เพื่อเอื้อต่อการทำวิจัยพัฒนาและนวัตกรรม  8. **ผลที่คาดว่าจะได้รับ (ภายในระยะเวลา 5 ปี)**  1) มีบริษัทอาหารชั้นนำของโลกทั้งไทยและต่างประเทศเข้ามาลงทุนและดำเนินกิจการวิจัยพัฒนาและนวัตกรรมใน Food Innopolis อย่างน้อย 100 ราย  2) เกิดบริษัท Startup ไม่น้อยกว่า 100 ราย  3) มีการนำผลการวิจัยพัฒนาและนวัตกรรมไปผลิตหรือบริการให้เกิดมูลค่าเชิงพาณิชย์ไม่น้อยกว่า 270,000 ล้านบาท  4) เพิ่มการจ้างบุคลากรวิจัยพัฒนาและนวัตกรรมไม่น้อยกว่า 1,000 ราย และอุตสาหกรรมอาหารที่เป็น การผลิตต่อเนื่องจากงานวิจัยของ Food Innopolis 3,000 ราย  5) มีมูลค่าการลงทุนวิจัยพัฒนาและนวัตกรรมของบริษัทใน Food Innopolis 35,000 ล้านบาท  9. **ค่าใช้จ่ายและแหล่งที่มา**  **ปีงบประมาณ พ.ศ. 2559 ในงบประมาณของ วท. โดยปรับแผนงบประมาณเพื่อใช้ในการดำเนินการ ส่วนปีงบประมาณ พ.ศ. 2560 – 2565 ให้จัดทำคำขอตั้งงบประมาณแผ่นดิน**ในระบบงบประมาณตามปกติ  เป็นงบประมาณบูรณาการ**ตามยุทธศาสตร์ประเทศ (Agenda – based budgeting)** ของ วท. ในกรอบวงเงินจำนวน **3,660 ล้านบาท** โดยจัดสรรเป็นรายปี ดังนี้  - ปีงบประมาณ พ.ศ. 2560 งบประมาณจำนวน 982 ล้านบาท  - ปีงบประมาณ พ.ศ. 2561 งบประมาณจำนวน 661 ล้านบาท  - ปีงบประมาณ พ.ศ. 2562 งบประมาณจำนวน 698 ล้านบาท  - ปีงบประมาณ พ.ศ. 2563 งบประมาณจำนวน 645 ล้านบาท  - ปีงบประมาณ พ.ศ. 2564 งบประมาณจำนวน 674 ล้านบาท  รวม 3,660 ล้านบาท  ทั้งนี้ วท. ได้ดำเนินการในส่วนที่เกี่ยวข้องกับการจัดตั้ง Food Innopolis เช่น จัดตั้งคณะทำงานขับเคลื่อน การพัฒนาโครงการสำนักงานบริหารจัดการเมืองนวัตกรรมอาหาร (Food Innopolis Program Management Office : FIPMO) หารือกับหน่วยงานที่เกี่ยวข้องทั้งภาครัฐและเอกชนเพื่อรับข้อเสนอแนะและนำมาวิเคราะห์ความเป็นไปได้ ในการจัดตั้ง Food Innopolisและรูปแบบที่เหมาะสมกับประเทศไทยโดยศึกษาเทียบเคียงกับต่างประเทศ จัดทำ ข้อตกลงความร่วมมือกับ Tus – Holdings เพื่อเชิญชวนผู้ประกอบการฐานนวัตกรรมของประเทศจีนมาลงทุน และ จัดตั้งสำนักงานบริหารจัดการ Food Innopolis นอกจากนี้ **คณะกรรมการส่งเสริมการลงทุนได้มีมติ 29 ก.พ. 2559 เห็นชอบการกำหนดมาตรการส่งเสริมการลงทุนเมืองนวัตกรรมอาหารแล้ว**  **มติ. ครม.** : 1. เห็นชอบให้ วท. เป็นหน่วยงานหลักในการขับเคลื่อนการจัดตั้งและดำเนินการเมืองนวัตกรรมอาหาร (Food Innopolis) ร่วมกับหน่วยงานที่เกี่ยวข้อง เช่น อก. กค. กษ. สำนักงานคณะกรรมการส่งเสริมการลงทุน สถาบันอาหาร ในการจัดสิทธิประโยชน์และแรงจูงใจและมาตรการสนับสนุน ตามที่ วท. เสนอ  2. มอบหมายให้ วท. จัดทำแผนปฏิบัติการตามกรอบระยะเวลาการบริหารราชการแผ่นดินของรัฐบาล  (ถึงเดือนกรกฎาคม 2560) ให้เกิดความชัดเจนในการดำเนินการ 4 ด้าน ได้แก่ ด้านการวิจัยและพัฒนา ด้านงบประมาณและแหล่งเงินทุนในการดำเนินการ ด้านโครงสร้างองค์กรและบุคลากร และด้านการเข้าร่วมลงทุนของภาคเอกชน  โดยในการดำเนินการให้เป็นไปตามกฎหมาย ระเบียบ และมติคณะรัฐมนตรีที่เกี่ยวข้องต่อไป  ทั้งนี้ กิจกรรมใดที่เป็นการดำเนินการซึ่งเกินกว่ากรอบระยะเวลาการบริหารราชการแผ่นดินของรัฐบาล ให้นำเรื่องดังกล่าวบรรจุไว้ในแผนปฏิรูปเพื่อให้รัฐบาลชุดต่อไปที่จะเข้ามาบริหารราชการแผ่นดินพิจารณาดำเนินการต่อไป เพื่อให้เป็นไปตามนัยมติ ครม. เมื่อวันที่ 19 ม.ค. 2559 เรื่อง การเสนอโครงการที่ต้องขออนุมัติงบประมาณจากคณะรัฐมนตรีหรือนายกรัฐมนตรี | **หน่วยงานที่รับผิดชอบ** : วท./กษ. (สศก.)  **ประโยชน์ที่ได้รับ :**  เพื่อสนับสนุนการวิจัยด้านการเกษตรและอาหารของประเทศ แผนลงทุนและการขับเคลื่อนอุตสาหกรรมเกษตรและอาหารเพื่อการส่งออก รวมทั้งมีมาตรการกระตุ้นการลงทุนวิจัยพัฒนา และนวัตกรรม และมาตรการด้านกำลังคนเพื่อเพิ่มความสามารถในการแข่งขันและเพิ่มการลงทุนของภาคเอกชน เพิ่มความสามารถทางการแข่งขันของอุตสาหกรรมอาหารและรายได้ของเกษตรกรในระยะยาว  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** การขอความเห็นชอบต่อร่างเอกสารผลลัพธ์การประชุมสุดยอดอาเซียน – รัสเซีย สมัยพิเศษ  **สารัตถะ :** กต. เสนอ ครม. พิจารณา ดังนี้  1. ให้ความเห็นชอบต่อร่างปฏิญญาโซซิระหว่างอาเซียนกับสหพันธรัฐรัสเซียเพื่อฉลองวาระครบรอบ 20 ปี ความสัมพันธ์อาเซียน – รัสเซีย เพื่อให้นายกรัฐมนตรีร่วมรับรอง/ลงนามร่างปฏิญญาฯ  2. ให้ความเห็นชอบต่อร่างแผนปฏิบัติการอย่างครอบคลุมเพื่อส่งเสริมความร่วมมือระหว่างอาเซียนกับสหพันธรัฐรัสเซีย ปี 2559 – 2563 และให้ รมว.กต. หรือผู้แทนที่ได้รับมอบหมายมีหนังสือแจ้งความเห็นชอบ ต่อร่างแผนปฏิบัติการฯ เพื่อให้นายกรัฐมนตรีรับทราบร่างแผนปฏิบัติการฯ ในระหว่างการประชุมสุดยอดอาเซียน – รัสเซีย สมัยพิเศษ  3. หากมีความจำเป็นต้องแก้ไขร่างเอกสารตามข้อ 1 และ 2 ในส่วนที่ไม่ใช่สาระสำคัญหรือไม่ขัด ต่อผลประโยชน์ของประเทศไทย ขอให้ กต. ดำเนินการได้โดยไม่ต้องนำเสนอ ครม. เพื่อพิจารณาอีก  4. ให้นายกรัฐมนตรีหรือผู้แทนที่ได้รับมอบหมายรับทราบรายงานข้อเสนอแนะของกลุ่มผู้ทรงคุณวุฒิอาเซียน – รัสเซีย เรื่อง อาเซียน – รัสเซีย : หุ้นส่วนทางยุทธศาสตร์หลายมิติที่มองไปในอนาคต  โดยมีรายละเอียดสรุปได้ ดังนี้  1. นายกรัฐมนตรีมีกำหนดการเข้าร่วมประชุมสุดยอดอาเซียน – รัสเซีย สมัยพิเศษ ระหว่างวันที่ 19 – 20 พ.ค. 2559 ที่เมืองโซซิ สหพันธรัฐรัสเซียเพื่อฉลองวาระครบรอบ 20 ปี ความสัมพันธ์อาเซียน – รัสเซีย  2. กต. ขอเสนอร่างเอกสารจำนวน 3 ฉบับ ซึ่งจะมีการรับรอง/ลงนาม หรือรับทราบระหว่างการประชุมสุดยอดฯ ดังนี้  2.1 **ร่างปฏิญญาโซซิ**ระหว่างอาเซียนกับสหพันธรัฐรัสเซียเพื่อฉลองวาระครบรอบ 20 ปี ความสัมพันธ์อาเซียน – รัสเซีย (Sochi Declaration of the ASEAN – Russian Federation Commemorative Summit to Mark the 20th Anniversary of ASEAN – Russian Federation Dialogue Relations) ซึ่งผู้นำประเทศสมาชิกอาเซียนและรัสเซียจะรับรอง/ลงนามเอกสารดังกล่าว ทั้งนี้ ร่างปฏิญญาดังกล่าว ทั้งนี้ ร่างปฏิญญามีสาระสำคัญสรุปได้ ดังนี้  2.1.1 เสริมสร้างความเป็นหุ้นส่วนการเป็นคู่เจรจาบนพื้นฐานของหลักการความเสมอภาคผลประโยชน์ร่วมกันและความรับผิดชอบร่วมกันและเสริมสร้างการมีส่วนร่วมในระดับสูงและความร่วมมือในกรอบที่มีอยู่ของการเป็น คู่เจรจาระหว่างอาเซียนกับสหพันธรัฐรัสเซีย และกลไกที่อาเซียนมีบทบาทนำอื่นๆ  2.1.2 ความร่วมมือด้านการเมืองและความมั่นคง  - มุ่งมั่นต่อหลักการและบรรทัดฐานที่ปรากฏอยู่ในกฎบัตรสหประชาชาติ สนธิสัญญามิตรภาพ และความร่วมมือในเอเชียตะวันออกเฉียงใต้ เป็นต้น  - สนับสนุนการรวมตัวของภูมิภาคที่ลึกซึ้งมากขึ้นผ่านการดำเนินการตามวิสัยทัศน์อาเซียน  ค.ศ. 2025 และความเป็นแกนกลางของอาเซียนในกลไกต่างๆ เช่น การประชุมสุดยอดอาเซียนตะวันออก  - ความพยายามที่จะคลี่คลายประเด็นที่คั่งค้างในส่วนที่เกี่ยวกับการลงนามและการให้สัตยาบันพิธีสารของสนธิสัญญาว่าด้วยเขตปลอดอาวุธนิวเคลียร์ในภูมิภาคเอเชียตะวันออกเฉียงใต้  - ส่งเสริมความร่วมมือเพื่อต่อต้านอาชญากรรมข้ามชาติที่ตั้งในลักษณะองค์กร ซึ่งรวมถึง การค้ามนุษย์ การโยกย้ายถิ่นฐานแบบผิดกฎหมาย  - ส่งเสริมความมั่นคงทางทะเล  2.1.3 ความร่วมมือทางเศรษฐกิจ  - ดำเนินการหารือเกี่ยวกับแนวทางที่เป็นไปได้ในการเสริมสร้างความร่วมมือเพื่อสนับสนุนประชาคมเศรษฐกิจอาเซียน และแผนงานประชาคมเศรษฐกิจอาเซียน ค.ศ. 2025  - แสวงหาความเป็นไปได้ในการส่งเสริมความร่วมมือที่เป็นผลประโยชน์ร่วมกันระหว่างอาเซียน อีเออียู และองค์การความร่วมมือเซี่ยงไฮ้  - สนับสนุนการเจริญเติบโตทางเศรษฐกิจที่ยั่งยืนและทุกฝ่ายมีส่วนร่วม  - สนับสนุนการพัฒนากติกาทางการค้าพหุภาคีเพื่อให้เกิดสิทธิและโอกาสที่เท่าเทียมกัน  - แสวงหาความร่วมมือในด้านน้ำมันและก๊าซธรรมชาติ พลังงานไฟฟ้า การใช้พลังงาน อย่างมีประสิทธิภาพ พลังงานนิวเคลียร์  - สนับสนุนความเป็นหุ้นส่วนระหว่างรัฐบาลและภาคเอกชน ซึ่งรวมถึงผ่านภาคีหุ้นส่วนระหว่างภาครัฐและภาคเอกชน และส่งเสริมความสัมพันธ์ระหว่างภาคธุรกิจ  2.1.4 ความร่วมมือด้านสังคมและวัฒนธรรม  - เสริมสร้างความร่วมมือด้านการศึกษา ผ่านการส่งเสริมการติดต่อระหว่างประชาชนกับประชาชน ขยายโครงการฝึกอบรมเพื่อประกอบอาชีพและการแลกเปลี่ยนด้านการศึกษา  - เสริมสร้างความร่วมมือในการคุ้มครองสิ่งแวดล้อม การเปลี่ยนแปลงทางภูมิภาค สุขภาพ  การบริหารจัดการทรัพยากรน้ำ  - เสริมสร้างความร่วมมือด้านการบริหารจัดการภัยพิบัติ  - แสวงหาความร่วมมือเพื่อสนับสนุนคุณภาพชีวิตที่สูงและการเข้าถึงโอกาสอย่างเท่าเทียมสำหรับทุกฝ่าย  2.1.5 ความร่วมมือหลายภาคส่วน  - การสนับสนุนต่อความพยายามของอาเซียนในการลดช่องว่างการพัฒนาภายในและระหว่างประเทศสมาชิกอาเซียน  - แสวงหาแนวทางความร่วมมือเกี่ยวกับความเชื่อมโยงในสามมิติหลัก ได้แก่ ความเชื่อมโยง ทางกายภาพ ความเชื่อมโยงด้านองค์กรในภูมิภาคและความเชื่อมโยงระหว่างประชาชน  2.2 **ร่างแผนปฏิบัติการ**อย่างครอบคลุมเพื่อส่งเสริมความร่วมมือระหว่างอาเซียนกับสหพันธรัฐรัสเซีย  ปี 2559 – 2563 (Comprehensive Plan of Action to Promote Cooperation Between the Association of Southeast Asian Nations and the Russian Federation 2016 - 2020) ซึ่งผู้นำประเทศสมาชิกอาเซียนและรัสเซียจะรับทราบเอกสารดังกล่าว โดยมีสาระสำคัญเพื่อ**เป็นแผนแม่บทที่ระบุมาตรการต่างๆ ซึ่งอาเซียนและสหพันธรัฐรัสเซียจะร่วมมือกันดำเนินการเพื่อประโยชน์ร่วมกัน** โดยมีสาขาความร่วมมือที่มีความสำคัญเด่นชัด ได้แก่ ความร่วมมือด้านการเมืองและความมั่นคง ความร่วมมือด้านการต่อต้านการก่อการร้ายและอาชญากรรมข้ามชาติ  ความร่วมมือด้านเศรษฐกิจ ซึ่งรวมถึงความร่วมมือด้านการค้าและการลงทุน อุตสาหกรรม พลังงาน การเงิน วิสาหกิจขนาดกลางและขนาดย่อม ร่วมทั้งความร่วมมือรายสาขา เช่น วิทยาศาสตร์และเทคโนโลยี การเตือนภัยล่วงหน้าและ การบรรเทาภัยพิบัติ การจัดการ การฟื้นฟูและการคุ้มครองสิ่งแวดล้อม การพัฒนาทรัพยากรมนุษย์ วัฒนธรรมและข้อมูลข่าวสาร และการท่องเที่ยว เป็นต้น  2.3 **รายงานข้อเสนอแนะของกลุ่มผู้ทรงคุณวุฒิอาเซียน – รัสเซีย** เรื่องอาเซียน – รัสเซีย : หุ้นส่วน ทางยุทธศาสตร์หลายมิติที่มองไปในอนาคต (Report of the ASEAN – Russia Eminent Persons Group – ASEAN and Russia : a Future – Oriented Multidimensional Strategic Partnership) ผู้นำประเทศสมาชิกอาเซียนและรัสเซียจะรับทราบเอกสารดังกล่าว โดย**มีสาระสำคัญเกี่ยวกับข้อเสนอแนะแนวทางความสัมพันธ์อาเซียน – รัสเซีย เพื่อนำไปสู่การเป็นหุ้นส่วนทางยุทธศาสตร์ในอนาคตในด้านต่างๆ** เช่น ด้านการเมืองและความมั่นคง เศรษฐกิจ สังคม วัฒนธรรม เป็นต้น  3. การรับรองและรับทราบเอกสารผลลัพธ์การประชุมสุดยอดฯ จะแสดงให้เห็นถึงความมุ่งมั่นและความพร้อม ของไทยที่จะมีบทบาทสำคัญในการดำเนินกิจกรรมและโครงการความร่วมมือระหว่างอาเซียนกับสหพันธรัฐรัสเซีย อย่างต่อเนื่อง รวมทั้งเสริมสร้างความมั่นคง ความร่วมมือเศรษฐกิจ สังคมและวัฒนธรรม และสาขาความร่วมมืออื่น  ที่ช่วยส่งเสริมความเข้าใจและความสัมพันธ์ระหว่างภาครัฐ เอกชน ประชาชน ของประเทศสมาชิกอาเซียนและสหพันธ์ รัฐรัสเซีย เป็นการย้ำถึงความสัมพันธ์อันใกล้ชิดระหว่างไทยกับสหพันธรัฐรัสเซียและช่วยส่งเสริมความสัมพันธ์ดังกล่าวอย่างต่อเนื่อง  4. เอกสารในข้อ 2 เป็นการแสดงเจตนารมณ์ทางการเมืองระหว่างอาเซียนกับสหพันธรัฐรัสเซีย โดยมิได้ใช้ถ้อยคำหรือบริบทที่ก่อให้เกิดพันธกรณีภายใต้บังคับของกฎหมายระหว่างประเทศ จึงไม่เป็นสนธิสัญญาตามกฎหมายระหว่างประเทศ และไม่เข้าข่ายเป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว)  พ.ศ. 2557 จึงไม่มีประเด็นพิจารณาตามมาตรา 23 วรรคสองของรัฐธรรมนูญฯ เอกสารผลลัพธ์การประชุมดังกล่าว มีผลผูกพันในด้านนโยบายระหว่างไทยและประเทศสมาชิกอื่นๆ กับสหพันธรัฐรัสเซีย ดังนั้น จึงเป็นเรื่องเกี่ยวกับความสัมพันธ์ระหว่างประเทศหรือเกี่ยวกับองค์การระหว่างประเทศที่มีผลผูกพันรัฐบาลไทย  5. การประชุมสุดยอดอาเซียน – รัสเซีย สมัยพิเศษ จะมีขึ้นระหว่าง 19 – 20 พ.ค. 2559 และรัฐมนตรีต่างประเทศอาเซียนจะต้องมีหนังสือแจ้งให้การรับรองเอกสาร 1 ฉบับ คือ แผนปฏิบัติการอย่างครอบคลุมเพื่อส่งเสริมความร่วมมือระหว่างอาเซียนกับสหพันธรัฐรัสเซีย ปี 2559 – 2563 ก่อนการประชุมสุดยอดอาเซียนฯ  **มติ. ครม.** : เห็นชอบทั้ง 4 ข้อ ตามที่ กต. เสนอ และให้ กต. รับความเห็นของ วท. ไปพิจารณาดำเนินการด้วย ทั้งนี้  หากมีความจำเป็นต้องแก้ไขปรับปรุงร่างปฏิญญาโซชิระระหว่างอาเซียนกับสหพันธรัฐรัสเซีย เพื่อฉลองวาระครบรอบ  20 ปี ความสัมพันธ์อาเซียน – รัสเซีย และร่างแผนปฏิบัติการอย่างครอบคลุมเพื่อส่งเสริมความร่วมมือระหว่างอาเซียนกับสหพันธรัฐรัสเซีย ปี 2559 – 2563 ที่ไม่ใช่สาระสำคัญหรือกระทบต่อผลประโยชน์ของประเทศไทยและไม่ขัดกับหลักการที่ ครม. ได้ให้ความเห็นชอบไว้ ให้ กต. นำเสนอ ครม. ทราบภายหลัง พร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย | **หน่วยงานที่รับผิดชอบ** : กต./กษ (สกต.)  **ประโยชน์ที่ได้รับ :**  เพื่อส่งเสริมความร่วมมือระหว่างอาเซียนกับสหพันธรัฐรัสเซีย เสริมสร้างความมั่นคง ตลอดจนความร่วมมือด้านเศรษฐกิจ สังคมและวัฒนธรรม ที่จะช่วยส่งเสริมความเข้าใจและความสัมพันธ์อันดีระหว่างภาครัฐเอกชน และประชาชนของประเทศสมาชิกอาเซียนและสหพันธรัฐรัสเซีย  และเป็นการย้ำถึงความสัมพันธ์ระหว่างไทยกับสหพันธรัฐรัสเซีย จะมีผลช่วยส่งเสริมความสัมพันธ์อย่างต่อเนื่อง  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ผลการประชุมคณะมนตรีภายใต้กรอบความตกลงการค้าและการลงทุนระหว่างไทย – สหรัฐฯ (TIFA JC) และ การหารือกับภาคเอกชนสหรัฐฯ  **สารัตถะ :** พณ. เสนอ ครม. ดังนี้  1. รับทราบผลการประชุมคณะมนตรีภายใต้กรอบความตกลงการค้าและการลงทุนระหว่างไทย – สหรัฐอเมริกา [(Trade and Investment Framework Agreement between the United States and the Kingdom of Thailand (TIFA) Joint Council)] และการหารือกับภาคเอกชนสหรัฐอเมริกา เมื่อวันที่ 20 – 22 เม.ย. 2559 ณ กรุงวอชิงตัน ดีซี สหรัฐอเมริกา  2. มอบหมายหน่วยงานที่เกี่ยวข้อง [กค. กษ. ทส. ทก. สธ. กสทช.] ดำเนินการตามตารางติดตามผล การประชุม TIFA JC  โดยมีรายละเอียดสรุปได้ ดังนี้  พณ. ได้รายงานว่า รัฐมนตรีว่าการกระทรวงพาณิชย์ (นางอภิรดี ตันตราภรณ์) เป็นหัวหน้าคณะผู้แทนไทยเข้าร่วมการประชุม TIFA JC ในระดับรัฐมนตรีและเจ้าหน้าที่อาวุโส ร่วมกับผู้แทนการค้าสหรัฐอเมริกา (Ambassador Michael Froman) ในฐานะหัวหน้าคณะฝ่ายสหรัฐอเมริกา เมื่อวันที่ 20 – 22 เม.ย. 2559 ณ กรุงวอชิงตัน ดีซี ประเทศสหรัฐอเมริกา ซึ่งผลการประชุม TIFA JC สรุปสาระสำคัญ ดังนี้  1. **การประชุม TIFA JC**  1.1 **ระดับรัฐมนตรี :** เป็นการประชุมระดับรัฐมนตรีครั้งแรกภายหลังจากที่ได้ว่างเว้นเป็นเวลา 13 ปี (ตั้งแต่ปี 2546) โดยทั้งสองฝ่ายได้หารือเกี่ยวกับแนวทางการขยายการค้าการลงทุนเพื่อยกระดับการค้าการลงทุนระหว่างไทยกับสหรัฐอเมริกาผลักดันให้สหรัฐอเมริกา เป็นคู่ค้าอันดับ 1 ของไทยจากอันดับ 3 ในปัจจุบัน โดยไทยได้นำเสนอ ความคืบหน้าการดำเนินการตาม Roadmap ของรัฐบาลเพื่อสร้างความเชื่อมั่นต่อเสถียรภาพทางการเมืองและเศรษฐกิจการค้าของไทย  นอกจากนี้ ที่ประชุมได้หารือประเด็นทางเศรษฐกิจยุคใหม่ที่ทั้งสองฝ่ายสนใจร่วมกัน อาทิ ทรัพย์สิน ทางปัญญา พาณิชย์อิเล็กทรอนิกส์ (E - commerce) ธุรกิจการเงิน เพื่อรองรับการเป็นเศรษฐกิจดิจิตัลของไทย ตามนโยบายของรัฐบาล ซึ่งสหรัฐอเมริกาเห็นด้วยกับแนวทางปฏิรูปของไทย และชื่นชมการเข้าเป็นสมาชิกความตกลง ว่าด้วยการอำนวยความสะดวกทางการค้าของไทยภายใต้องค์การการค้าโลก  1.2 **ระดับเจ้าหน้าที่อาวุโส :** ที่ประชุมได้หารือประเด็นการค้าที่จะส่งเสริมโอกาสางการค้าของไทย อาทิ  การพิจารณาให้สิทธิพิเศษทางศุลกากร (GSP) แก่สินค้าไทย ได้แก่ กระเป๋าถือและเดินทาง และเครื่องดื่มไม่ผสมแอลกอฮอล์ (น้ำมะพร้าว) ซึ่งเป็นสินค้าที่มีศักยภาพในตลาดสหรัฐอเมริกา การเตรียมจัดทำแผนปฏิบัติการร่วม ด้านทรัพย์สินทางปัญญา (IP Action Plan) การถอดถอนไทยออกจากสถานะ Primary concern ในเรื่องการค้างาช้างผิดกฎหมายภายใต้ CITES และการเตรียมจัดสัมมนาสร้างความรู้ความเข้าใจชัดเจนเกี่ยวกับกฎหมายความปลอดภัย ทางอาหารฉบับใหม่ของสหรัฐอเมริกา (FSMA Readiness Program) ซึ่งสหรัฐอเมริกายินดีสนับสนุนไทยในเวทีระหว่างประเทศ และพร้อมจะสานต่อความร่วมมือเพื่อเสริมสร้างความสามารถทางการแข่งขันของไทย  ทั้งนี้ ที่ประชุมฯ ได้หารือเกี่ยวกับแนวทางการแก้ไขอุปสรรคทางการค้าระหว่างกัน โดยประเด็นที่สหรัฐอเมริกาได้ติดตามความคืบหน้าการดำเนินการของไทย อาทิ ทรัพย์สินทางปัญญา ศุลกากร (สินบนนำจับ) การเปิดตลาดเนื้อวัว การเปิดตลาดเนื้อสุกรที่ตรวจพบสารเร่งเนื้อแดง มาตรการฉลากภาพเครื่องดื่มแอลกอฮอล์ และร่างพระราชบัญญัติควบคุมการส่งเสริมการตลาดอาหารสำหรับทารกและเด็กเล็กและผลิตภัณฑ์ที่เกี่ยวข้อง และค่าธรรมเนียมการตรวจสอบเนื้อสัตว์นำเข้า ซึ่งที่ประชุมฯ ตกลงให้แต่ละฝ่ายเร่งดำเนินการแก้ไขปัญหาที่เป็นอุปสรรคทางการค้าให้สำเร็จเป็นรูปธรรมโดยเร็ว และให้มีการประชุมเต็มรูปแบบเพื่อติดตามความคืบหน้าอย่างต่อเนื่อง  2. **การหารือเกี่ยวกับความตกลงหุ้นส่วนยุทธศาสตร์ทางเศรษฐกิจภาคพื้นแปซิฟิก (Trans – Pacific Partnership Agreement : TPP)**  ที่ประชุมได้หารือเกี่ยวกับความตกลง TPP ในภาพรวม อาทิ การมีผลบังคับใช้ความตกลง กระบวนการภายในของสมาชิก TPP การรับสมาชิกใหม่ รวมทั้งประเด็นสำคัญเชิงเทคนิคเพื่อเสริมสร้างความเข้าใจที่ถูกต้องของไทย อาทิ ทรัพย์สินทางปัญญา การลงทุน โทรคมนาคม พาณิชย์อิเล็กทรอนิกส์ การเปิดตลาดสินค้า แรงงาน และสิ่งแวดล้อมอันเป็นประโยชน์ต่อการพิจารณาแนวทางของไทยต่อความตกลง TPP โดยสหรัฐอเมริกาแนะนำว่าภายในระยะเวลา 2 ปีที่ประเทศสมาชิก TPP อยู่ระหว่างดำเนินกระบวนการภายในเพื่อให้ตกลงมีผลใช้บังคับ **ไทยควรเตรียมความพร้อม ด้านกฎหมายและกฎระเบียบที่เกี่ยวข้องเพื่อรองรับการเจรจาเข้าเป็นสมาชิกใหม่เมื่อมีการเปิดรับอย่างเป็นทางการ** ซึ่งสหรัฐอเมริกาตั้งเป้าหมายให้สมาชิก 12 ประเทศ ให้สัตยาบันความตกลงดังกล่าวภายใน 2 ปี เพื่อให้ความตกลงมีผลบังคับใช้อย่างสมบูรณ์ต่อไป ทั้งนี้ **สหรัฐอเมริกาย้ำให้ไทยเร่งแก้ปัญหาที่เป็นอุปสรรคทางการค้าการลงทุนระหว่างไทยกับสหรัฐอเมริกาในปัจจุบันให้สำเร็จโดยเร็ว โดยสหรัฐอเมริกาจะพิจารณาผลการแก้ไขปัญหาดังกล่าวของไทยร่วมด้วย**  3. **การหารือระหว่างรัฐมนตรีว่าการกระทรวงพาณิชย์กับภาคเอกชนสหรัฐอเมริกา**  3.1 **สภาหอการค้าสหรัฐอเมริกา (USCC)** :USCC สนับสนุนไทยเข้าเป็นสมาชิก TPP และได้เสนอแนะแนวทางการสร้างความเข้าใจที่ถูกต้องต่อสาธารณชนในประเด็นที่มีความเข้าใจที่คลาดเคลื่อน โดยจัดการประชุมกลุ่มย่อย (focus group) ในพื้นที่ต่างๆ เพื่อรับฟังความคิดเห็นของบริษัทขนาดใหญ่และ SMEs กว่า 2,500 ราย ทั่วสหรัฐอเมริกา  สำหรับการประชาสัมพันธ์เพื่อสร้างความเข้าใจให้กับประชาชน สหรัฐอเมริกาใช้วิธีการที่สะดวกและเข้าถึงได้ง่าย โดยอาศัยสื่อสังคมออนไลน์ ได้แก่ Facebook Twitter และสื่อหนังสือพิมพ์ท้องถิ่น ในการสร้างความรู้ความเข้าใจที่ถูกต้องให้ประชาชน นอกจากนี้ยังให้ความสำคัญกับการพัฒนาบุคลากรและแรงงานเพื่อให้สามารถรองรับและใช้ประโยชน์สูงสุดจากความตกลงฯ โดยมีการอบรมอาชีพกว่า 46 สาขาอาชีพ  3.2 **บริษัทผู้ผลิตกระเป๋าถือและเดินทาง (Travel Goods)** : กลุ่มบริษัทผู้ผลิตสินค้ากระเป๋าถือและเดินทาง (Travel Goods) ชั้นนำของสหรัฐอเมริกา จำนวน 3 แห่ง ได้แก่ Coach,Michael Kors และ Under Armor แสดงความสนใจที่จะเข้ามาลงทุนตั้งโรงงานผลิตสินค้าในไทย และขยายปริมาณการนำเข้าสินค้าฯ จากไทยเพิ่มมากขึ้น หากไทยได้รับสิทธิ GSP ในสินค้าดังกล่าวจากสหรัฐอเมริกา พร้อมทั้งสนับสนุนให้ไทยเข้าเป็นสมาชิกความตกลง TPP เพื่อสร้างความเชื่อมั่นให้แก่ภาคธุรกิจต่างชาติในการได้รับสิทธิพิเศษทางภาษีอย่างถาวร  4. พณ. พิจารณาแล้วเห็นว่า การประชุม TIFA JC ในระดับเจ้าหน้าที่อาวุโสมีหลายประเด็นที่เกี่ยวข้องกับหน่วยงานต่างๆ ต้องนำไปปฏิบัติและติดตามความคืบหน้าเพื่อให้เกิดผลเป็นรูปธรรม จึงเห็นสมควรมอบหมายให้หน่วยงานที่เกี่ยวข้องดำเนินการตามตารางติดตามผลการประชุม TIFA JC ดังนี้  **หัวข้อ/ประเด็นติดตาม/การดำเนินการต่อไปและหน่วยงานที่รับผิดชอบ**  1) การถอดถอนไทยออกจากกลุ่มประเทศที่น่ากังวลอย่างมาก (Primary Concern) เกี่ยวกับการควบคุมงาช้าง **หน่วยงานที่เกี่ยวข้อง** ทส.  พิจารณาจัดทำสถิติเกี่ยวกับการค้างาช้าง (Trade data) ยื่นเสนอต่อ Standihg Committee ก่อนการประชุม CITTES ครั้งที่ 17 ในเดือน ก.ย. 2559  2) ศุลกากร พิจารณาปรับปรุงร่างพระราชบัญญัติศุลกากร พ.ศ. .... (บทบัญญัติเรื่องสินบนและรางวัลนำจับ) **หน่วยงานที่เกี่ยวข้อง** กค.  3) แผนการทบทวนตารางข้อผูกพันด้านการค้าบริการสาขาโทรคมนาคม **หน่วยงานที่เกี่ยวข้อง** ทก.  พิจารณาดำเนินการทบทวนตารางข้อมูลผูกพันฯ ภายใต้ WTO **หน่วยงานที่เกี่ยวข้อง** สำนักงาน กสทช.  4) มาตรการฉลากภาพเครื่องดื่มแอลกอฮอล์ **หน่วยงานที่เกี่ยวข้อง** สธ.  พิจารณาแจ้งสถานการณ์ดำเนินการของไทยต่อคณะกรรมการว่าด้วยอุปสรรคทางเทคนิคต่อการค้า (TBT Committee) ภายใต้ WTO  5) การเปิดตลาดเนื้อสุกรและผลิตภัณฑ์ที่ตรวจพบสารเร่งเนื้อแดงตกค้างตามมาตรฐาน Codex **หน่วยงานที่เกี่ยวข้อง** กษ.  พิจารณาดำเนินการส่งออกเอกสารเกี่ยวกับขอบเขตการศึกษาผลกระทบด้านสุขภาพมนุษย์และสวัสดิภาพสัตว์ต่อการใช้สารเร่งเนื้อแดงหรือสารในกลุ่มเบต้าอะโกนิสต์ให้สหรัฐอเมริกา **หน่วยงานที่เกี่ยวข้อง** สธ.  6) การจัดอบรมเกี่ยวกับกฎหมายความปลอดภัยสินค้าอาหาร (FSMA) แก่ไทย **หน่วยงานที่เกี่ยวข้อง** กษ.  พิจารณาส่งรายชื่อผู้ติดต่อของ มกอช. ให้สหรัฐอเมริกาทราบ เพื่อประสานงานเกี่ยวกับการจัดโครงการอบรม FSMA Readiness Program ให้แก่ไทย **หน่วยงานที่เกี่ยวข้อง** กษ.  7) ค่าธรรมเนียมการตรวจสอบเนื้อสัตว์นำเข้า **หน่วยงานที่เกี่ยวข้อง** กษ.  พิจารณาแจกแจงรายละเอียดเกี่ยวกับค่าธรรมเนียมที่เรียกเก็บในการตรวจสอบเนื้อสัตว์และผลิตภัณฑ์สัตว์นำเข้า **หน่วยงานที่เกี่ยวข้อง** กษ.  **มติ ครม. :** รับทราบผลการประชุมคณะมนตรีภายใต้กรอบความตกลงการค้าและการลงทุนระหว่างไทย – สหรัฐอเมริกา (TIFA JC) และการหารือกับภาคเอกชนสหรัฐอเมริกา และมอบหมายหน่วยงานที่เกี่ยวข้องดำเนินการตามตารางติดตามผลการประชุม TIFA JC ตามที่ พณ. เสนอ | **หน่วยงานที่รับผิดชอบ** : พณ./กษ. (สศก.)  **ประโยชน์ที่ได้รับ :**  เพื่อยกระดับการค้าการลงทุนระหว่างไทยกับสหรัฐอเมริกาผลักดันให้สหรัฐอเมริกา เป็นคู่ค้าอันดับ 1 ของไทยจากอันดับ 3 ในปัจจุบัน  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 20/2559 วันจันทร์ที่ 16 พฤษภาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **160559**  **เรื่อง** **:** ผลการจัดสถานะประเทศไทย ตามกฎหมายการค้าสหรัฐฯ มาตรา 301 พิเศษ ประจำปี 2559  **สารัตถะ :** พณ. เสนอ ครม. รับทราบผลการจัดสถานะประเทศไทย ตามกฎหมายการค้าสหรัฐฯ มาตรา 301 พิเศษ ประจำปี 2559 โดยประเทศไทยได้รับการจัดอันดับเป็นประเทศที่ต้องจับตามองเป็นพิเศษ (Priority Watch List : PWL) เช่นเดียวกับปี 2550 – 2558  โดยมีรายละเอียดสรุปได้ ดังนี้  1. คสช. ได้มีมติเมื่อวันที่ 8 ก.ค. 2557 ผลการจัดสถานะประเทศไทย ตามกฎหมายการค้าสหรัฐฯ มาตรา 301 พิเศษ ประจำปี 2559 (Priority Watch List : PWL) เช่นเดียวกับปี 2550 – 2556 ตามที่ พณ. เสนอ  2. พณ. รายงานว่า กฎหมายการค้าสหรัฐฯ มาตรา 301 พิเศษ (Special 301) ได้กำหนดให้สำนักงานผู้แทนการค้าสหรัฐฯ (United States Trade Representative : USTR) ประเมินสถานการณ์คุ้มครองทรัพย์สินทางปัญญาของประเทศคู่ค้าของสหรัฐอเมริกา ในช่วงปลายเดือน เม.ย. ของทุกปี โดยแบ่งสถานะของประเทศคู่ค้าออกเป็น 3 กลุ่ม ดังนี้  2.1 ประเทศที่มีการละเมิดทรัพย์สินทางปัญญามากที่สุด (Priority Foreign Country : PFC)  2.2 ประเทศที่ต้องจับตามองเป็นพิเศษ (Priority Watch List : PWL)  2.3 ประเทศที่ต้องจับตามอง (Watch List : WL)  สหรัฐอเมริกาได้เคยจัดไทยไว้ในบัญชี PFC ในปี 2534 บัญชี PWL ในปี 2535 – 2536 ก่อนจะปรับลงเป็นบัญชี Wl ในปี 2537 – 2549 และปรับเป็นบัญชี PWL อีกครั้ง ตั้งแต่ปี 2550 จนถึงปัจจุบัน  3. ประเทศที่อยู่ในบัญชี PWL มี 11 ประเทศ ได้แก่ อัลจีเรีย อาร์เจนตินา ชิลี จีน อินเดีย อินโดนีเซีย คูเวต รัสเซีย ยูเครน เวเนซูเอลา และไทย ลดลงจากปี 2558 ที่มีจำนวน 13 ประเทศ โดยปากีสถานและเอกวาดอร์ได้รับการปรับสถานะจากบัญชี PWL เป็นบัญชี WL  สำหรับประเทศที่ถูกจัดอยู่ในบัญชี WL มี 23 ประเทศ เช่น บราซิล แคนนาดา โคลัมเบีย เอกวาดอร์ อียิปต์ กรีซ เม็กซิโก ปากีสถาน เปรู โรมาเนีย สวิตเซอร์แลนด์ ตุรกี และเวียดนาม ลดลงจากปี 2558 ที่มีจำนวน 24 ประเทศ โดยสวิตเซอร์แลนด์ ได้ถูกจัดสถานะให้เข้ามาอยู่ในบัญชี WL จากเดิมที่มิได้อยู่ในบัญชี 301 ในขณะที่ทาจิกิสถาน เบลารุสตรินิแดดแอนด์โตเบโก และปารากวัย ได้ถูกถอดออกจากบัญชี WL  4. **สาระสำคัญของผลการจัดสถานะประเทศไทย ตามกฎหมายการค้าสหรัฐฯ มาตรา 301 พิเศษ ประจำปี 2559 มีดังนี้**  สหรัฐอเมริกาตระหนักถึงความตั้งใจในการพัฒนาระบบการคุ้มครองทรัพย์สินทางปัญญาของไทย ซึ่งรวมทั้งกรณีที่นายกรัฐมนตรีได้กล่าวในรายการคืนความสุขให้คนในชาติสนับสนุนให้คนไทยเคารพสิทธิในทรัพย์สินทางปัญญา โดยตระหนักว่าเป็นกลไกสำคัญที่ช่วยเพิ่มขีดความสามารถในการแข่งขันทางเศรษฐกิจของประเทศด้วย อย่างไรก็ดีสหรัฐอเมริกายังคงมีข้อกังวลและข้อเสนอแนะ ซึ่งอาจแบ่งได้เป็นแต่ละด้าน ดังนี้  4.1 **ด้านการป้องปรามการละเมิด**  (1) สหรัฐอเมริกาเห็นว่าไทยยังไม่ให้ความสำคัญในลำดับต้นกับการป้องปรามการละเมิดและการประสานระหว่างหน่วยงานยังไม่ดีพอ แม้จะมีการตั้งศูนย์ปฏิบัติการป้องปรามการละเมิดทรัพย์สินทางปัญญาแห่งชาติ (NICE)  ตั้งแต่ปี 2556  (2) ปัญหาการละเมิด/การบังคับใช้กฎหมายที่สหรัฐอเมริกากล่าวถึงในรายงาน ได้แก่ การใช้ซอฟแวร์ละเมิดลิขสิทธิ์ทั้งหน่วยงานภาครัฐและภาคเอกชนการละเมิดลิขสิทธิ์บนอินเตอร์เน็ตที่เพิ่มมากขึ้น การปลอมเครื่องหมายการค้า การดำเนินคดีทางแพ่งใช้เวลานานและค่าเสียหายที่เจ้าของสิทธิได้รับน้อย และการขโมยสัญญาณเคเบิลและดาวเทียม  4.2 **ด้านแก้ไขกฎหมาย**  สหรัฐอเมริกาเห็นว่าไทยมีความคืบหน้าในการแก้ไขกฎหมายที่เกี่ยวข้อง เช่น การแก้ไขพระราชบัญญัติศุลกากรฯ ที่ให้อำนาจเจ้าหน้าที่ตรวจจับสินค้าละเมิดที่อยู่ในระหว่างผ่านแดนและถ่ายลำ และการออกพระราชบัญญัติลิขสิทธิ์ พ.ศ. 2558 (ฉบับที่ 2) ที่ให้ความคุ้มครองมาตรการทางเทคโนโลยี (Technological Protection Measures : TPM) และข้อมูลการบริหารสิทธิ (Rights Management Information : RMI) ในงานอันมีลิขสิทธิ์และเพิ่มเติมบทบัญญัติเกี่ยวกับผู้ให้บริการทางอินเตอร์เน็ต (Internet Service Provider : ISP) และพระราชบัญญัติลิขสิทธิ์  พ.ศ. 2558 (ฉบับที่ 3) ที่กำหนดความผิดเกี่ยวกับการบันทึกภาพยนตร์ในโรงภาพยนตร์ (Camcording) อย่างไรก็ตาม ยังคงมีประเด็นด้านกฎหมายที่ภาคเอกชนต่างชาติเห็นว่าไทยควรพิจารณาปรับปรุง ดังนี้  (1) ไทยควรมีกฎหมายเอาผิดกรณีเจ้าของพื้นที่ปล่อยให้มีการขายสินค้าละเมิด (Landlord Liability)  (2) พระราชบัญญัติลิขสิทธิ์ฯ เรื่อง TPM และ RMI ไม่มีมาตรการคุ้มครอง TPM และ RMI อย่างเพียงพอ  (3) พระราชบัญญัติลิขสิทธิ์ฯ เรื่อง Camcroding ยังไม่สามารถแก้ไขปัญหาในด้านกระบวนการใน การบังคับใช้  (4) พระราชบัญญัติลิขสิทธิ์ฯ เรื่อง ISP ที่กำหนดว่าเจ้าของลิขสิทธิ์อาจยื่นคำร้องต่อศาลเพื่อมีคำสั่งให้ ISP ระงับการละเมิดลิขสิทธิ์ ยังขาดกระบวนการที่ชัดเจนในการทำงานละเมิดออกจากระบบอินเทอร์เน็ต (notice – and – takedown)  (5) ไทยควรให้ความคุ้มครองข้อมูลการทดสอบยาและเคมีภัณฑ์เกษตร จากการนำไปใช้ประโยชน์ใน เชิงพาณิชย์ หรือการนำไปเปิดเผย (Data Exclusivity)  4.3 **ด้านการจดทะเบียน** สหรัฐอเมริกามีข้อกังวลต่อปัญหางานค้างสะสม (backlog) การจดทะเบียนสิทธิบัตร  4.4 **ด้านอื่นที่มิได้เป็นประเด็นทรัพย์สินทางปัญญาโดยตรง** ที่สหรัฐอเมริกาเห็นว่าควรมีการหารือกับรัฐบาลและภาคเอกชนต่างประเทศอย่างใกล้ชิด  (1) การเสนอร่างพระราชบัญญัติภาพยนตร์ฯ ที่มีข้อบัญญัติเกี่ยวกับการกำหนดโควตาภาพยนตร์ต่างประเทศ  (2) การเสนอร่างพระราชบัญญัติว่าด้วยการรักษาความมั่นคงปลอดภัยไซเบอร์ฯ ที่กำหนดให้พนักงานเจ้าหน้าที่อำนาจในการเข้าถึงข้อมูลการติดต่อสื่อสารทั้งทางไปรษณีย์ โทรเลข โทรศัพท์ โทรสาร คอมพิวเตอร์ เครื่องมือหรืออุปกรณ์ในการสื่อสารสื่ออิเล็กทรอนิกส์หรือสื่อเทคโนโลยีสารสนเทศใด  (3) การกำหนดมาตรการด้านสาธารณสุข ควรมีกระบวนการที่โปร่งใสและเปิดโอกาสให้ภาคเอกชนเจ้าของสิทธิมีได้มีส่วนร่วมแสดงความคิดเห็นด้วย  5. ในการประกาศสถานะของประเทศไทยในครั้งนี้ สหรัฐอเมริกาได้เสนอให้ไทยพิจารณาจัดทำแผนปฏิบัติการด้านทรัพย์สินทางปัญญา (Action plan) ร่วมกับสหรัฐอเมริกา ซึ่ง พณ. เห็นว่า แม้การจัดทำ Action plan อาจมิได้มีผลเชื่อมโยงกับการจัดสถานะของไทยโดยตรง แต่จะมีผลต่อพัฒนาระบบทรัพย์สินทางปัญญาของไทยให้มีความเข้มแข็งยิ่งขึ้นอันจะเป็นผลดีต่อเจ้าของลิขสิทธิ์ทั้งชาวไทยและชาวต่างชาติ และหากมีการปฏิบัติตาม Action plan อย่างจริงจังก็คาดว่าจะมีส่วนช่วยให้สหรัฐอเมริกาจัดสถานะของไทยให้ดีขึ้นได้ในปีต่อๆ ไป จึงควรมีการหารือกับฝ่ายสหรัฐอเมริกา และหน่วยงานที่เกี่ยวข้องของไทยเพื่อสรุปร่าง Action plan ที่ทั้งสองฝ่ายยอมรับร่วมกันต่อไป  **มติ ครม. :** รับทราบตามที่ พณ. เสนอ ทั้งนี้ ให้ พณ. เร่งรัดการดำเนินการจัดทำแผนปฏิบัติการด้านทรัพย์สินทางปัญญา (Action plan) ร่วมกับสหรัฐอเมริกา และให้รับความเห็นของ ยธ. วธ. สธ. อก. สมช. และ สศช. ไปพิจารณาดำเนินการในส่วนที่เกี่ยวข้องต่อไปด้วย | **หน่วยงานที่รับผิดชอบ** : พณ./กษ. (สกต./สศก.)  **ประโยชน์ที่ได้รับ :**  เพื่อช่วยเพิ่มขีดความสามารถในการแข่งขันทางเศรษฐกิจของประเทศไทย  **กำหนดรายงานผลการปฏิบัติเพื่อเสนอ ครม. :**  - |